Kisah Sedih Serangga 'Mayfly' - Hidupan Paling Singkat Usianya Dalam Dunia

Serangga jenis 'Mayfly' mungkin tidak terdapat di negara kita namun popularitinya telah pun memberikan impak besar pada sejarah, dengan rekodnya telah pun dicatatkan oleh ahli falsafah dan saintis Greek, Aristotle serta pengkaji Rom, Pliny yang sangat berminat mengkaji alam semulajadi.

'Mayfly' tidaklah segah hidupan-hidupan lain yang mungkin boleh diklasifikasikan sebagai haiwan paling besar dan pantas. Namun serangga kecil ini memegang rekod di dunia sebagai makhluk paling cepat mati, berbanding semua hidupan lain.

Mayfly juga dikenali dengan nama yang hanya miliknya - 'one day insect' atau serangga satu hari. Ini kerana kitaran hidup seekor mayfly bermula dan berakhir daripada lahir sehinggalah membesar dan mati, semuanya berlaku dalam sehari sahaja.

Dianggap sebagai salah satu makanan paling penting untuk ikan, jangka hayat 'mayfly' merupakan sebuah kisah yang tragis jika dibandingkan dengan hidupan-hidupan lain.

Seekor mayfly betina mampu melahirkan beribu-ribu biji telur secara serentak di atas permukaan air. Apabila telur-telur itu menetas, anak-anaknya akan lahir dalam keadaan yang digelarkan nymph atau naiad, terapung dalam kawasan akuatik serta terus hidup dalam keadaan sedemikian selama bertahun-tahun lamanya.

Berada di dalam air, mayfly muda ini yang masih belum terbentuk organnya hidup dengan memakan alga serta bahan-bahan organik dalam air.

Selepas berbulan-bulan berlaku atau bertahun lamanya hidup dalam air, nymph mayfly tadi akan mula berubah bentuk dengan pembentukan sayap menjadi perbezaan utama antara peringkat nymph dengan peringkat seterusnya, iaitu subimago yang hidup di atas permukaan air.

Walaupun rupanya sudah hampir menyerupai bentuk dewasa, pada ketika ini subimago mayfly masih lagi tidak mempunyai organ seks yang lengkap berikutan pertumbuhan yang belum sempurna. Matanya pada ketika ini juga belum mampu melihat dengan baik dengan kakinya juga belum cukup kuat untuk menampung berat badannya.

Selepas beberapa hari melalui peringkat ini dan kulitnya mengelupas mengeluarkan kepaknya sudah terbentuk dengan sempurna, mayfly peringkat subimago ini akan terbang memulakan hidup dewasanya yang sangat singkat, selepas bertahun lamanya membesar dalam peringkat yang digelarkan 'imago'.

Rupa mayfly pada peringkat 'subimago' dan 'imago' sangat berbeza sehinggakan sangat mudah untuk berlaku kekeliruan dengan menyangkakan kedua-duanya adalah spesis yang berbeza.

Selepas mencapai peringkat dewasa inilah mayfly akan mula melakukan satu-satunya tujuan hidup mereka. Terbang dalam kumpulan yang besar, mayfly jantan akan melakukan formasi terbangan yang menandakan sudah sesuai untuk mereka mengawan.

Ketika inilah akan berlaku acara ritual mengawan dengan mayfly jantan akan terbang di atas air ke atas dan ke bawah, dalam usaha menarik minat mayfly betina. Mayfly betina yang terangsang kemudiannya akan menyertai kumpulan mayfly jantan sebelum proses persenyawaan berlaku apabila mayfly jantan berjaya menangkap mayfly betina yang terbang berdekatannya.

Selepas proses mengawan selesai dan matfly jantan melepaskan mayfly betina, mayfly betina akan melepaskan telur yang telah terhasil daripada persenyawaan benih sebentar tadi, kebiasaannya ke dalam air.

Ada spesis mayfly yang betinanya mati di atas permukaan air lalu telurnya menetas di dalam badan ibunya membolehkan beribu nymph baru tersebar di dalam air. Ada juga spesis mayfly betinanya yang terbang rendah lalu melepaskan telur-telur tadi ke dalam air seperti sebuah pesawat pengebom sebelum mati tidak lama selepas itu.

Bagi mayfly jantan pula setelah selesai mengawan, haluan mereka berbeza dengan mayfly betina. Mayfly jantan pula akan terbang mencari kawasan daratan seperti tanah dan kemudiannya mati tidak lama kemudian.

Anak-anak mereka yang selamat disenyawakan kemudiannya akan kembali melalui kitaran hidup yang serupa, hidup di dalam air kemudian dewasa sebelum mati tidak lama selepas mampu melihat dunia.

Mempunyai jangka hayat satu hari sekalipun, mayfly kebiasaannya mempunyai musim mengawan tertentu dengan bulan Jun menjadi musim mayfly mengawan di sepanjang kawasan sungai.

Bagi masyarakat yang berdepan dengan musim mengawan mayfly ini, kebiasaannya akan mengalami beberapa isu tertentu disebabkan kewujudan serangga ini yang banyak. Oleh kerana mayfly gemarkan sumber cahaya, beribu-ribu ekor akan menghinggapi lampu sehingga menyebabkan lampu jalan menjadi samar-sama.

Ruangan pejalan kaki serta jalan raya juga menjadi licin disebabkan tubuh mayfly yang tidak bernyawa memenuhi laluan, menjadikan permukaan jalan berminyak. Walaupun begitu, kewujudan mayfly pada sesuatu kawasan menandakan sistem alam semulajadi di kawasan tersebut berjalan dengan baik, kerana mayfly sangat sensitif dengan sungai yang tercemar. Kehadiran mereka menandakan kualiti sungai kawasan tersebut sangat baik.

Selain itu, mayfly juga menjadikan sumber ikan untuk pemancing amat mudah diperolehi. Oleh kerana tubuh mayfly yang mati menjadi sumber makanan ikan, ikan-ikan di sungai seakan-akan berpesta memenuhkan perut memudahkan orang ramai menangkap ikan.

Begitulah serba sedikit kisah berkenaan hidupan yang diiktiraf paling singkat nyawanya berbanding hidupan-hidupan lain. Walau hanya hidup sehari, sumbangannya pada alam sekitar pasti sebenarnya jauh besar berbanding apa yang mampu kita dapat fahami setakat ini.


10 Sekolah Dengan Yuran Paling Mahal Di Dunia

Bermain ski menuruni lereng pergunungan bersalji, menaiki kereta luncur bersama anjing husky dan melungsur dengan tobogan : kesemuanya kedengaran seperti aktiviti percutian di sebuah resort ski.

Namun, itulah antara agenda yang terdapat dalam kegiatan murid-murid di sekolah termahal dalam dunia.

Kita mungkin biasa membuat lawatan sekolah ke kilang, ladang dan seumpamanya. Bagi pelajar beruntung di sekolah-sekolah berprestij yang kebanyakannya terletak di Switzerland ini pula, lawatan sambil memanjat Gunung Kilimanjaro dan mendaki pergunungan Alps adalah perkara biasa.

Walau bagaimanapun, untuk menikmati kelebihan bertaraf lima bintang ini, ongkosnya juga adalah setimpal. Bersedialah untuk menyediakan sekurang-kurangnya RM300,000 hanya untuk bayaran yuran setahun:

Sekolah berasrama swasta di United Kingdom ini merupakan antara yang terbaik dan termahal di negara itu. Sekolah yang menggunakan sebuah rumah agam dari zaman Raja Edward ini mempunyai tanah berkeluasan 200 ekar.

Hurtwood House hanya mempunyai seramai 340 orang pelajar sahaja. Silibus pelajarannya lebih fokus kepada kreativiti dan kesenian. Menurut Tatler, sekolah ini pernah menghabiskan belanja sebanyak RM400,000 untuk menyempurnakan pementasan teater Chicago di situ. Antara alumni terkenal yang pernah bersekolah di sini ialah Emily Blunt dan Hans Zimmer.

Dengan berlatarbelakangkan pemandangan indah Tasik Geneva di Lausanne, Switzerland, sekolah elit ini telah bertapak selama lebih 130 tahun lamanya.

Setiap hujung minggu antara bulan Januari dan April, pelajar sekolah di sini boleh berseronok dengan lawatan bermain ski. Adakalanya aktiviti kurikulum mereka melibatkan lawatan ke negara-negara Eropah dan sesekali perjalanan melangkau sehingga ke Nepal untuk mengambil bahagian dalam kerja amal.

Pelajar juga diterapkan dengan nilai model Pertubuhan Bangsa-Bangsa Bersatu selain mempunyai aktiviti selepas kelas seperti menyertai kumpulan muzik rock sekolah atau kelab memasak.

Pelajar dari lebih 100 buah negara menghadiri sekolah yang terletak di Geneva ini. Kurikulum yang ditawarkan sangat pelbagai seperti yoga, ukiran arca seni, silap mata dan juga ilusionisme.

Selain itu, pelajar boleh memilih untuk belajar tarian balet dan klasik, atau gaya yang lebih moden seperti hip-hop. Program pendidikan seni di sini dijayakan dengan usaha sama sekolah seni berprestij dari New York iaitu Juilliard.

Pelajar yang bersekolah di sini juga sering digalakkan untuk melibatkan diri dengan program amal. Sekolah menganjurkan lawatan tahunan ke Tanzania atau Zambia supaya pelajar dapat melihat sendiri perkembangan hasil sumbangan dan dana yang dikutip.

Walau bagaimanapun, bukan semua lawatan berunsur serius sebegitu. Ada juga aktiviti tahunan yang berbeza seperti melawat taman tema di Jerman.

Dikhabarkan ahli keluarga diraja Arab Saudi kebanyakannya masuk ke sekolah ini. Leysin American School ditubuhkan sejak 1960 dan terletak di resort Alpine Leysin yang berada dua jam jauh dari Geneva.

Setiap kali musim sejuk, sekolah mengadakan "Penggal Ski" di mana pelajar dibenarkan pulang awal pada waktu tengah hari setiap Selasa dan Khamis untuk bermain ski atau papan luncur salji. Ketika cuaca sempurna untuk bermain salji, mereka tidak perlu datang ke sekolah langsung pada hari-hari tersebut.

Namun demikian, falsafah sekolah adalah agak serius kerana ia memberi fokus mempersiapkan pelajar untuk memasuki alam universiti dengan mencapai sekurang-kurangnya 99% pelajar yang melanjutkan pelajaran.

Sekolah unik yang mempunyai 44 pelajar antarabangsa ini berpindah lokasi ke negara berbeza setiap semester.

Murid-murid mempelajari ilmu klasik dengan mencipta semula perjalanan Odysseus yang mengembara menggunakan kapal layar melalui Greece. Selain itu, mereka mengamati teori Darwin dengan mempelajari biologi di Kepulauan Galapagos.

Perjalanan berbeza dari tahun ke tahun di mana pelajar menuju ke Peru, Maghribi dan Kanada bagi semester 2016/2017 manakala bagi semester 2017/2018 pula mereka dibawa ke Botswana, India, Jepun dan Sepanyol.

Sekolah Swiss ini terletak di 'bukit emas' yang dinamakan Collina d'Oro yang bersempadan dengan Tasik Lugano. Pelajar di sini boleh memilih untuk menikmati penginapan dari kurun ke-17 ataupun kediaman mesra alam sekitar yang lebih moden.

Walaupun nama sekolah ini adalah "American School," namun murid-muridnya datang dari 61 negara berbeza. Penekanan akademik lebih diberikan dalam bidang seni di mana lebih 20 kelas mengenai seni visual, muzik dan drama ditawarkan, termasuklah kelas fotografi dan seni bina.

Setiap kali musim bunga, sekolah mengadakan satu festival kesenian untuk meraikan hasil kerja pelajar. Acara ini didatangi pelbagai artis dan ahli muzik terkenal dari seluruh dunia.

Bermacam-macam aktiviti olahraga ditawarkan di sekolah ini daripada ski, yoga sehinggalah ke Zumba dan cheerleading.

Sekolah ini adalah antara sekolah yang tertua dan terbaik di Switzerland. Ia terletak berhampiran bandar St. Gallen di dalam taman persendirian seluas 100,000 meter persegi.

Institut ini menawarkan lima kaedah pendidikan termasuklah peringkat A-level British dan juga diploma sekolah menengah Amerika. Setiap pelajar diberikan perhatian yang intensif daripada guru dengan bilangan pelajar seramai lapan orang sahaja bagi setiap kelas.

Aktiviti sukan di sekolah ini agak luar biasa kerana menawarkan sukan seperti golf, menunggang kuda dan bermain ski. Ia juga memberi penekanan pada aktiviti kebudayaan.

Setiap tahun, sekolah ini mengadakan majlis lambang kemegahannya iaitu "the Rosenberg Ball" di mana para ibu bapa dari seluruh dunia akan datang melihat persembahan akrobatik anak-anak mereka.

Untuk membuat persembahan ini, pelajar menjalani latihan setiap hari selepas waktu persekolahan akademik oleh jurulatih profesional antara bulan September dan November. Acara tahunan itu juga memberi ruang kepada mereka untuk mempelajari pergerakan tarian moden dan tradisional sambil belajar memberikan ucapan.

Ditubuhkan sejak tahun 1910, Kolej Alpin yang mempunyai pemandangan indah Mont Blanc ini merupakan salah satu sekolah berasrama swasta tertua di Switzerland dan mempunyai pelajar dari lebih 40 buah negara.

Antara pelajar yang pernah bersekolah di sini ialah pemandu kereta lumba Jacques Villeneuve dan juga Puteri Marie dari kerajaan Denmark.

Falsafah sekolah menekankan galakan untuk meluaskan perspektif terhadap dunia. Pelajar diberikan peluang untuk menyertai ekspedisi ke lokasi-lokasi terpencil seperti Kemboja, Ghana dan Tanzania.

Sekolah ini agak berbeza dengan sekolah Swiss yang lain kerana ia mempunyai sebuah observatori di mana murid-murid mempelajari tentang angkasa lepas, planet dan bintang.

Ia juga mengamalkan gaya perhimpunan yang agak moden kerana pelajar akan berkumpul untuk bermeditasi selama 20 minit sebelum kelas bermula pada setiap hari Khamis dan Jumaat.

Rombongan sekolah sering melibatkan penjelajahan mengenali budaya dan kesenian Swiss. Lawatan kumpulan muzik dan drama ke London misalnya, adalah untuk menonton persembahan, menyaksikan sendiri aksi di belakang pentas serta menghadiri bengkel teater Shakespeare's Globe.

Le Rosey adalah sekolah termahal dalam dunia dengan yuran tahunan mencecah hampir setengah juta ringgit. Ia telah menerima ramai pelajar elit termasuklah anak kepada Sir Roger Moore, Elizabeth Taylor, jutawan-jutawan serta keluarga diraja Eropah.

Antara kemudahan yang terdapat di sini adalah kapal layar berukuran 38 kaki dan juga sebuah dewan konsert yang boleh memuatkan sehingga 1,000 orang. Selain itu, terdapat juga sebuah pusat ekuestrian dengan 30 ekor kuda yang membolehkan murid mempelajari kemahiran seperti dressage.

Ketika musim panas dan musim sejuk, pelajar boleh melibatkan diri dalam pelbagai aktiviti akademik, sukan dan kesenian. Kem Yayasan Real Madrid juga menyediakan latihan bagi mereka yang bercita-cita untuk menjadi pemain bola sepak profesional.

Sudah tentulah, seperti pusat pendidikan lain di Switzerland, aktiviti ski merupakan salah satu identiti sekolah ini. Apabila tiba musim sejuk, pelajar akan dipindahkan ke kampus di Gstaad untuk bermain salji di sana.


10 Juruterbang Wanita Yang Hebat Di Seluruh Dunia

Walaupun bidang penerbangan tentera masih didominasi oleh kaum lelaki, terdapat beberapa orang juruterbang wanita yang telah menempa nama di dalam sejarah lapangan ini dan diperakui kehebatan mereka.

Berikut adalah senarai beberapa orang juruterbang tentera wanita yang telah membuktikan kemampuan mereka di persada dunia dan mungkin menjadi sumber inspirasi kepada wanita di luar sana.

Amy McGrath merupakan seorang juruterbang kelas pertama yang pernah mengemudi pesawat pejuang McDonnell Douglas F/A 18 Hornet yang hebat ini di dalam pertempuran. Juruterbang yang mempunyai keazaman tinggi ini menyertai Akademi Tentera Laut sejurus tamat sekolah menengah.

Dia kemudiannya berjaya memperolehi Ijazah Sarjana di dalam bidang Keselamatan Global. Sejak kecil lagi McGrath tahu bahawa masa depannya adalah di dalam bidang penerbangan tentera setelah melawat Muzium Tentera Udara Kebangsaan Amerika Syarikat.

Selama 20 tahun perkhidmatannya di dalam bidang ini, dia telah melakukan 89 misi tempur termasuk misi mengebom terhadap Al-Qaeda. Dia pernah ditugaskan untuk berkhidmat di Afganistan dan Iraq, termasuk dalam misi memberi bantuan kepada tentera di darat.

Dia berjaya menangani situasi sukar dan telah diberi penghargaan di Hall of Famedi Muzium Penerbangan di Kentucky pada 2016 sebelum persaraannya dari tentera pada 2017. Selepas itu dia bertanding untuk jawatan Kongres di Kentucky dan berjaya memenangi sebagai ahli Demokratik pada awal 2018.

Menerbangkan sebuah pesawat adalah sukar, manakala menerbangkan helikopter pula adalah lebih sukar. Namun, menerbangkan helikopter tempur dalam keadaan getir adalah sangat susah dan memerlukan kemahiran yang tinggi di dalam setiap sudut.

Kyleanne Hunter merupakan salah seorang lagenda hidup dan boleh dikira sebagai seorang mahaguru dalam mengendalikan helikopter tempur. Hunter yang bersemangat waja ini telah berkhidmat di dalam Angkatan Tentera Marin Amerika.

Dia adalah salah seorang juruterbang helikopter tempur AH-1W "Super Cobra" dan juga wanita pertama yang mengendalikan pesawat ini. Dia yang pernah menerbangkan pesawat ini dari tahun 2002 hingga 2012 pernah berkhidmat di Iraq dan Afganistan.

Hunter telah menyertai banyak misi berbahaya yang memerlukan kepakaran dalam teknik kawalan, serangan dan mengelak yang mungkin diajar dan juga tidak semasa latihan ketenteraan.

Dilahirkan sebagai Melitta Schiller, dia merupakan salah seorang pereka pesawat tentera Nazi Jerman yang sangat berbakat. Bapanya merupakan seorang yang berketurunan Yahudi, jadi von Stauffenberg dianggap separuh Yahudi oleh pihak Nazi. Dia memperolehi lesen penerbangannya ketika perperangan hampir bermula.

Pada tahun 1936, penindasan dari tentera Nazi memaksanya untuk berhenti bekerja tetapi setelah perperangan berlaku, dia dipanggil semula untuk menyambung tugasnya sebagai pereka dan pemeriksa penerbangan. Dia telah melakukan lebih kurang 2,200 penerbangan percubaan untuk tentera Nazi dan dianugerahkan pingat Iron Cross darjah kedua oleh Herman Goering.

Suami Melitta merupakan abang kepada Claus von Stauffenberg, pegawai Jerman yang membuat percubaan membunuh Hitler di dalam Operasi Valkryrie. Melitta telah ditangkap kerana mempunyai hubungan dengan Claus namun dia dibebaskan tetapi terbunuh apabila pesawatnya terhempas beberapa minggu sebelum perang dunia ke-2 tamat.

Sumbangan bangsa minoriti semasa Perang Sekutu seakan hampir dilupakan. Keturunan China-Amerika dan China-Kanada mempunyai pengalaman didiskriminasi sebagai minoriti walaupun mempunyai sumbangan besar terhadap negara.

Hazel Ying Lee ialah seorang wanita kelahiran China. Dia gagal menyertai pasukan Tentera Udara China untuk melawan tentera Jepun yang menyerang tanah airnya. Dia kemudian berpindah ke Hong Kong seterusnya ke Amerika untuk menyertai pasukan tentera negara itu menentang Jepun.

Walaupun melalui pelbagai tentangan jantina dan etnik, Ying Lee akhirnya berjaya menjadi wanita China-Amerika yang pertama menyertai Tentera Udara Amerika. Dia membawa pesawat penghantar dan mengajar juruterbang tempur Amerika agar bersedia bagi melawan tentera Kuasa Paksi.

Pernah sekali ketika melakukan pendaratan cemas di Kansas, dia diserang oleh seorang petani kerana menyangka dia adalah tentera Jepun. Namun, semua ini tidak melunturkan semangat wanita itu. Dia mula mendapat kepercayaan dari pelatih yang diajarnya.

Dia juga pernah mengemudi pesawat berkebolehan tinggi seperti Mustang dan Thunderbolt. Malangnya Ying Lee terkorban ketika tragedi semasa membawa pesawat P-63, sebuah pesawat yang mempunyai banyak masalah keselamatan.

Menjadi juruterbang tempur wanita sememangnya sukar. Akan tetapi, bagi Shawna Rochelle Kimbrell ianya lebih sukar lagi apabila menjadi wanita Afrika-Amerika pertama yang berkhidmat di dalam Tentera Udara Amerika.

Sejak kecil lagi Kimbrell berimpian untuk menjadikan juruterbang sebagai kariernya. Dia layak untuk menyertai pasukan tempur dengan mengemudi pesawat F16 Fighting Falcon.

Kehebatannya telah mengubah tanggapan dan pandangan serong yang dihadapi oleh juruterbang wanita dan juruterbang berkulit hitam serta menaikkan taraf mereka dalam sistem pangkat Tentera Udara Amerika.

Kariernya bermula dari bawah apabila ditempatkan di kawasan terpencil seperti Pengkalan Tentera Udara Amerika di Misawa, Jepun. Kemudian dia menjadi satu-satunya juruterbang wanita di Pengkalan Tentera Udara Amerika di Aviano, Italy.

Juruterbang pesawat tempur wanita yang paling terkenal di China ialah Yu Xu. Dia merupakan juruterbang wanita pertama dalam Tentera Udara Pembebasan Rakyat yang mengemudi jet tempur Chengdu J-10.

Ketika sedang menjalani latihan penerbangan, satu tragedi telah berlaku di mana pesawat Yu telah bertembung dengan pesawat lain. Sebelum itu dia berjaya keluar secara kecemasan dari pesawatnya sebelum terhempas di daerah Hebei, namun tidak bernasib baik apabila tersangkut pula pada sayap satu lagi pesawat lain.

Kematian juruterbang tentera udara wanita yang digelar sebagai "Merak Emas" ini telah mengejutkan orang ramai di negaranya.

Walaupun Maureen Dunlop de Popp tidak pernah terlibat secara langsung dengan pertempuran di dalam Perang Dunia ke-2, namun dia adalah contoh kepada peranan wanita di dalam dunia penerbangan. Dia berminat dalam menerbangkan pesawat tempur tetapi tentera British telah melarang wanita terlibat dengan pertempuran secara langsung.

Dia merupakan jurulatih kepada juruterbang pesawat tempur di dalam Perang Dunia ke-2 dan pernah menghantar pesawat tempur kepada RAF termasuk pesawat Spitfire.

Walaupun menyumbang kepakarannya kepada tentera udara, dia sering menyatakan ketidakpuasan hati dengan mengatakan tidak adil jika lelaki sahaja yang layak bergadai nyawa demi negara.

Akhirnya dia diberi kebenaran untuk terbang namun tidak terlibat dalam sebarang pertempuran. Walaupun begitu, sumbangannya kepada dunia penerbangan telah menjadi inspirasi kepada wanita lain untuk berjuang di udara. Dia juga berjaya menempa nama di dalam sejarah penerbangan. Setelah perang berakhir, dia berkahwin dengan seorang diplomat Romania.

Semasa Perang Dunia ke-2, Tentera Udara Soviet telah mengatur juruterbang wanita untuk berperang. Soviet berpendapat wanita mempunyai hak yang sama rata untuk berada di barisan hadapan apabila perang itu mengorbankan ramai nyawa tenteranya.

Pengambilan juruterbang telah dikendalikan oleh jurulatih wanita yang mahir dalam pesawat pengebom dan pesawat pejuang. Kejayaan mereka dalam melatih dan mengendali pesawat juga digeruni oleh tentera musuh. Penglibatan para wanita ini kemudian menjurus kepada profil kumpulan baru dalam tentera udara iaitu juruterbang tempur wanita terhandal Soviet.

Wanita-wanita ini tahu bagaimana untuk terbang, menembak, dan memburu musuh dalam keadaan cuaca sejuk dan pada malam yang gelap. Lydia Litvyak salah seorang darinya dan merupakan juruterbang wanita terhebat dalam Perang Dunia ke-2 dengan 12 kemenangan.

Dengan kejayaannya itu dia menjadi seorang lagenda dalam sejarah penerbangan dan juruterbang pertama yang menjadi juruterbang handalan wanita Soviet.

Dengan polisi membenarkan wanita menjadi juruterbang pesawat tempur, Kesatuan Soviet dikenali dalam Perang Dunia ke-2 bukan sahaja berani dan mempunyai azam yang tinggi malah melahirkan ramai juruterbang wanita terhebat.

Yekaterina Budanova yang juga dikenali sebagai Katya merupakan juruterbang wanita ke-2 terhebat selepas Lydia Litvyak semasa perang. Walaupun bilangan wanita adalah sedikit yang mengendalikan pesawat tempur, namun Budanova sangat menyerlah dan menjadi igauan buruk bagi musuh yang berhadapan dengannya.

Budanova merupakan seorang juruterbang dan penembak yang mahir. Dia banyak mengalahkan musuh ketika pertempuran di udara menentang pasukan Luftwaffe dari Jerman, termasuk 6 kemenangan solo dalam bertempur dan juga kemenangan berkumpulan. Dia menempa nama sebagai juruterbang kedua dalam senarai juruterbang handalan wanita Soviet.

Ramai di dalam senarai ini mengendali pesawat pejuang, menjadi penghantar dan juga jurulatih kerana bias jantina. Sementara itu, Martha McSally pula mengendali pesawat penyerang darat yang digeruni iaitu Fairchild Republic A-10 Thunderbold II milik Tentera Udara Amerika.

Pesawat yang lebih dikenali sebagai "Hog" ini dilengkapi dengan mesingan, meriam dan pelbagai lagi senjata darat. Pesawat ini direka untuk terbang jauh ke dalam kawasan musuh dan berkesan bagi memusnahkan pertahanan musuh. Pesawat "Hog" ini sendiri dilengkapi pertahanan dan sangat berat, menjadikannya sukar untuk dikawal.

McSally bukan sahaja menjadi juruterbang tempur wanita pertama tetapi juga telah menjalani lebih dari 100 misi bersama pesawat A10 Warthog. Selain itu, McSally juga merupakan wanita pertama di dalam Tentera Udara Amerika yang menjadi ketua unit tempur.

Sama seperti Amy McGrath, McSally juga telah beralih arah kepada politik. Dia telah menjadi wakil rakyat sejak 2012 dan kini menjadi Senator Amerika bagi Parti Republican mewakili Arizona.


Kisah Kampung Di Kutub Selatan Dengan Rakyat Tanpa Apendiks

Terdapat sebuah penempatan di Kutub Selatan yang mempunyai sebuah sekolah, pejabat pos, bank dan beberapa deretan rumah.

Ia sama sahaja seperti perkampungan suhu bawah sifar di negara lain. Cuma ada satu pengecualian : keluarga yang ingin menetap di sini perlu melalui pembedahan sebelum berpindah.

Bayangkan anda perlu membuang apendiks untuk hidup di tempat tinggal anda sekarang. Bukan sahaja anda, malah seluruh ahli keluarga anda juga (termasuk kanak-kanak) perlu menjalani prosedur membuang apendiks.

Hanya itu sahaja pilihan yang ada bagi penduduk Villas Las Estrellas yang ingin bermastautin di sini.

Prosedur apendektomi merupakan langkah pencegahan yang perlu dilakukan oleh residen yang akan menetap untuk tempoh yang lama. Hal ini demikian kerana hanya terdapat beberapa orang doktor sahaja yang bertugas di sini dan kesemuanya bukanlah doktor pakar atau pakar bedah.

Tambahan pula, hospital yang paling hampir adalah lebih 1,000km jauhnya sehingga melepasi penghujung Pulau King George dan berada di sebalik timbunan ais Lautan Selatan.

Walaupun penempatan yang mempunyai populasi sekitar 100 orang ini lebih kerap melihat saintis dan pegawai tentera yang silih berganti, namun mereka yang bertugas dengan pihak tentera untuk jangka panjang kebiasaannya membawa ahli keluarga bersama. Ini bermakna kawasan ini perlu mempunyai sebuah sekolah, pejabat pos, bank dan pelbagai kemudahan asas yang lain.

Sejurus anda tiba di penempatan ini, anda boleh lihat sebuah papan tanda "Selamat Datang" dan tiang yang dipenuhi anak panah untuk mengingatkan anda tentang betapa jauhnya bandar moden yang lain. Beijing, misalnya, berada hampir 15,000km jauhnya dari lokasi ini.

Sebuah landasan pendaratan batu kerikil berhampiran merupakan jalan utama masuk dan keluar ke kawasan ini menggunakan pesawat tentera seperti Lockheed C-130 Hercules.

Bangunan asas di sini dibina berpaut kepada batu-batuan dengan binaan saluran-saluran paip di antaranya. Sukar untuk menahan nafas di sesetengah tempat kerana anda akan terus terhidu bau ekzos dan tandas kimia yang menusuk. Beginilah kehidupan di kawasan perindustrian.

Walaupun begitu, bahagian dalam bangunan adalah sangat selesa dan menyenangkan. Banyak dinding memaparkan memorial dan gambar ekspedisi yang lepas dan juga pelawat yang pernah tiba di situ, termasuklah Stephen Hawking.

Min suhu tahunan di sini adalah -2.3°C iaitu lebih 'panas' berbanding suhu di tanah besar Antartika.

Sergio Cubillos Alvarado merupakan komander di pangkalan udara Presiden Eduardo Frei Montalva. Beliau yang berasal dari Chile telah tinggal di sini bersama isteri dan anak lelakinya selama lebih dua tahun. Walaupun ahli keluarganya sekali-sekala akan pulang ke Chile, namun Komander Sergio tidak pernah meninggalkan lokasi itu.

Menurut Komander Sergio, cuaca di Kutub Selatan adalah amat mencabar. Pada musim sejuk, mereka tidak mampu untuk meninggalkan rumah kerana suhu mencecah -47°C.

Walaupun menghadapi pelbagai dugaan hidup berkeluarga di Kutub Selatan, keluarganya telah berjaya menyesuaikan diri dan sukakan cabaran ketika berada di luar.

Ada juga petugas di sini yang bekerja bersama pasangan mereka, seperti pasangan doktor di hospital pangkalan tentera udara.

Walaupun dibenarkan membawa pasangan dan ahli keluarga, selain perlu menjalani pembedahan pembuangan apendiks, mereka juga tidak disarankan untuk mengandung kerana ia terlalu berisiko dan mengundang bahaya.

Sanggupkah anda hidup bersama suami atau isteri serta anak-anak dalam cuaca dan keadaan sedemikian?


5 Makhluk Yang Usianya Paling Panjang Pernah Ditemui Setakat Ini

Ramai manusia sentiasa mencari memanjangkan usianya, sama ada melalui sains dan perubatan, aktiviti fizikal, penjagaan pemakanan ataupun bermacam cara lain.

Tempoh hayat manusia dengan purata 70 ke 75 tahun ketika ini, dianggap sebagai jangka hayat normal seorang manusia lahir sehinggalah menghembuskan nyawa yang terakhir. Bagaimana pula dengan makhluk lain pula?

Berikut adalah lima jenis makhluk di dunia ini, yang mempunyai usia paling panjang meneruskan hidup bersama-sama kita.

Seekor ikan dari spesis Rougheye Rockfish berjaya ditangkap di pesisiran pantai Alaska oleh seorang pemancing bernama Henry Liebman.

Oleh kerana saiznya yang terlalu besar berbanding biasa, Henry menghantar ikan tersebut kepada Alaska Department of Fish and Game bagi menentukan usianya.

Ikan tersebut dianggarkan berusia lebih 200 tahun berdasarkan kepada perkiraan saiznya yang mencecah lebih 1.04 meter.

Walaupun begitu, ikan yang ditangkap Henry itu disahkan hanya berumur 64 tahun.

Ini menyebabkan rekod ikan rockfish paling tua pernah ditemui masih lagi kekal dipegang oleh seekor ikan lain yang hanya berukuran 82 cm tetapi mempunyai usia 205 tahun.

Ikan Henry pada mulanya diramalkan berusia lebih tua berikutan saiz yang lebih besar, tetapi rupa-rupanya ikan yang ditangkap beliau sebenarnya masih lagi remaja berbanding seekor ikan 'rockfish' lain. (rujukan)

Spesis mamalia yang mempunyai usia paling panjang dalam dunia, paus Bowhead tertua pernah ditemui berusia 211 tahun.

Merupakan haiwan mamalia kedua terbesar dunia selepas paus biru, usia sebenar paus Bowhead ini hanya diketahui selepas satu insiden melibatkan pemburuan ikan tersebut yang pernah berlaku satu masa dulu.

Akibat daripada mata panah yang tersangkut pada mata paus tersebut yang ditemui tidak dikeluarkan, penyelidik mendapati paus tersebut mengalami insiden tembakan lebih kurang 130 tahun lalu, berdasarkan reka bentuk panah itu.

Makhluk mamalia ini yang mampu membesar sehingga 18 meter dan seberat 100 tan, dianggarkan mempunyai purata umur melebihi 200 tahun setiap seekor. (rujukan)

Escarpia laminata adalah sejenis 'tubeworm' yang hidup di dasar Teluk Mexico pada kedalaman 1000 hingga 3300 meter.

Berdasarkan sampel-sampel yang telah berjaya dikaji, majoritinya mempunyai usia melebihi 250 tahun dengan beberapa sampel didapati telah pun hidup selama lebih 300 tahun.

Makhluk ini hidup dengan menyedut gas hidrogen sulfida, methane dan banyak lagi cecair hidrokarbon daripada permukaan laut.

Sehingga kini tidak banyak lagi yang dapat diketahui berkenaan makhluk ini kerana kajian terhadapnya baru saja dimulakan dengan lebih meluas.

Namun apa yang dapat dipastikan, Escarpia laminata mampu hidup lebih lama berbanding 'tubeworm' lain di lautan. (rujukan)

Seekor jerung yang dinamakan spesis Greenland diiktiraf sebagai makhluk bertulang belakang tertua di dunia pada tahun 2016.

Mempunyai proses tumbesaran yang sangat perlahan iaitu sekitar 1 cm setahun, jerung Greenland kerap ditemui di bahagian utara pesisiran pantai Ireland.

Dianggarkan setiap ekor jerung Greenland dewasa mempunyai jangkah hayat yang mampu mencecah 400 tahun, dengan panjang 16.5 kaki.

Dalam kajian yang telah dijalankan melalui 28 ekor jerung Greenland, purata umur kesemuanya adalah 390 tahun!

Pada penghujung tahun 2017, seekor jerung Greendland sepanjang 18 kaki ditemui menyebabkan ramai beranggapan usianya mampu menjangkau 512 tahun.

Namun sehingga kini, penyelidik belum dapat mengenalpasti usianya yang sebenar. Jadi kita letakkanlah jerung Greenland di tempat kedua. (rujukan)

Melalui perkiraan yang lebih tepat, sebiji tiram Quahog yang dinamakan dengan nama Ming diiktiraf sebagai makhluk paling tua di dunia pernah ditemui.

Usianya dilaporkan mencecah 507 tahun semasa makhluk tersebut meninggal dunia.

Anggaran tersebut yang dilakukan menerusi perkiraan bulatan pada cangkerangnya, selepas berjaya ditemui di permukaan laut sekitar Iceland.

Walaupun begitu, atas kesilapan penyelidik ketika itu yang tidak menyangka apa yang mereka kutip masih hidup, penyelidik membekukan tiram itu menyebabkan kematiannya.

Berakhirlah riwayat Ming - makhluk paling tua dunia pernah ditemui.(rujukan)


Kisah Sebenar Disebalik 5 Meme Yang Popular Dikalangan Netizen

Sekiranya anda seorang pengguna internet yang aktif, anda pasti tahu apa itu meme. Meme merupakan satu bentuk ekspresi dan reaksi terhadap sesuatu perkara yang diperkatakan di internet. Malah, ianya kerap kali dapat dilihat digunakan oleh banyak pengguna di Reddit dan Facebook.

Setiap meme yang wujud kebiasaannya menggambarkan situasi dan senario tertentu. Ianya juga satu cara untuk berkomunikasi dalam tema santai dan lucu. Kebanyakan meme yang popular bukanlah diinspirasikan daripada manusia sebenar tetapi daripada pelbagai karakter yang wujud dalam filem dan kartun.

Walau bagaimanapun, terdapat banyak meme pada zaman ini yang sebenarnya diinspirasikan daripada karakter manusia sebenar. Menariknya, kebanyakan individu ini tidak sedar bahawa imej mereka telah dijadikan meme sehinggalah beberapa tahun kemudian apabila meme tersebut menjadi popular.

Kali ini, pihak Iluminasi ingin berkongsi idea dan sejarah kemunculan beberapa meme popular yang diinspirasikan oleh manusia di dunia sebenar.

Tidak dapat dinafikan bahawa meme "Success Kid" merupakan antara meme paling popular di dunia. Meme ini digunakan sebagai ekspresi gembira atas kejayaan yang dikecapi. Sebenarnya, individu yang menjadi meme ini adalah seorang kanak-kanak yang bernama Sammy.

Ibunya jelas tidak gembira apabila mengetahui gambar anaknya digunakan sebagai meme dan begitu popular di seluruh dunia. Walau bagaimanapun, beberapa tahun kemudian beliau telah memanfaatkan populariti meme anaknya itu untuk mengumpul dana sebanyak $100,000 untuk menampung rawatan dialisis suaminya.

Individu yang imejnya digunakan sebagai meme ini bernama Kyle Craven. Ianya mula menjadi perbualan apabila rakannya berkongsi gambar ini yang diambil daripada buku tahunan sekolah ke laman web Reddit.

Dalam sebuah wawancara bersama akhbar Washington Post, beliau mengatakan bahawa imejnya itu sengaja dibuat-buat sebagai bahan lawak memandangkan ianya akan dimuatkan dalam majalah tahunan sekolah. Beliau sama sekali tidak menyangka bahawa imejnya itu dijadikan meme dan begitu popular beberapa tahun kemudian.

Scumbag Steve mungkin antara meme popular yang dibenci ramai. Karakter meme ini sebenarnya adalah seorang remaja yang bernama Blake Boston. Gambar yang digunakan sebagai meme ini merupakan gambar daripada tahun 2006 yang diambil daripada akaun Myspace ibunya.

Kini, badan beliau lebih berisi daripada gambar yang digunakan sebagai meme itu. Menurutnya lagi, beliau sengaja membiarkan gambarnya viral sebagai meme dan tidak berusaha menghentikannya kerana beranggapan ianya "cool". Dalam dunia sebenar, beliau juga bukanlah seorang penyanyi rapper yang bagus.

Kebiasaannya, apabila terdapat sebuah acara marathon, terdapat jurugambar yang ditugaskan untuk mengambil gambar pelari. Gambar yang menjadi meme "Ridiculously Photogenic Guy" merupakan sebuah gambar sebenar yang diambil oleh seorang jurugambar amatur bernama Will King.

Gambar tersebut diambil dalam sebuah acara larian marathon dan individu dalam gambar tersebut bernama Zeddie Little. Meme ini menjadi popular setelah juru gambarnya telah memuat naik gambar ini di akaun Flickr dan meletakkan keterangan "Ridiculously Photogenic Guy" pada gambar ini.

Meme ini begitu popular tetapi mungkin ramai yang tidak tahu meme ini juga dikenali sebagai "The Rent Is Too Damn High Guy". Menariknya, individu yang menjadi meme ini sebenarnya merupakan seorang ahli politik yang bernama Jimmy McMillan.

Kata-kata "the rent is too damn high" ini dipopularkan dan digunakan ketika beliau berkempen untuk menjadi Datuk Bandar New York pada tahun 2010. Beliau berjaya menjadikan kempen "Rent Is Too Damn High" popular pada ketika itu walaupun tewas. Beliau kembali bertanding pada tahun 2014. Walaupun tewas, beliau masih menjadi seorang ahli politik yang aktif di kawasannya.

Baru-baru ini telah tular sebuah video tarian unik bagi mempromosikan teater Kembang Layarku. Akibat gaya tarian tersebut yang sangat pelik, netizen telah memberikan pelbagai pandangan, kritikan dan juga komen-komen yang lucu di media sosial.

Akibatnya, wanita dalam video tersebut, Nurul Syuhada Mohamad A'zi telah diberi gelaran "Gadis Jeng Jeng Jeng". Ketika ditanya mengenai gelaran ini, beliau menyatakan sama sekali tidak ambil hati sambil menyifatkan ramai netizen tidak memahami tarian tersebut kerana tidak menonton sendiri keseluruhan pementasan teater itu.

Teaser untuk persembahan teater memang biasa disalah tafsir oleh penonton yang bukan dikalangan peminat seni kebudayaan dan pementasan teater. Video yang tular itu telah membuatkan pementasan teater mereka meletup-letup sehingga habis tiket terjual.

Meme gadis jeng jeng jeng kerapkali digunakan apabila netizen menghasilkan posting yang pelik, aneh, bersifat sarkastik dan halus yang sukar difahami kebanyakan orang. Ada juga menggunakan gambar animasi (GIF) gadis jeng jeng jeng sebagai tanda mereka faham dan setuju dengan posting bersifat halus itu.


Kisah Nabi Ibrahim AS berbohong sebanyak 3 kali

Nabi Ibrahim AS merupakan seorang nabi dan rasul yang penting di dalam agama Islam, Nasrani dan Yahudi. Baginda telah mendapat gelaran Khalil Ullah yang bermaksud "Sahabat Allah".

Selain itu Nabi Ibrahim AS juga terkenal kerana membangunkan Kaabah bersama anaknya Nabi Ismail AS. Baginda juga tergolong dari salah seorang daripada 5 nabi Ulul Azmi (gelaran kepada nabi yang mempunyai ketabahan dan kesabaran luar biasa dalam berdakwah).

Namun seperti yang kita ketahui, pada hari kiamat manusia akan meminta agar diberikan syafa'at. Kesemua nabi bermula dari Adam AS tidak dapat membantu dan menyuruh pergi meminta kepada nabi seterusnya sehinggalah sampai kepada Nabi Muhammad SAW.

Namun, ketika manusia sampai kepada Nabi Ibrahim AS, mereka berkata:

Apakah 3 perkara yang Nabi Ibrahim AS pernah bohongi itu? Rasulullah saw. bersabda:

Namun, tidak satupun pembohongan yang dilisankan oleh Nabi Ibrahim AS adalah sebenar-benar bohong melainkan sebuah Tauriyah (dusta yang dibolehkan dalam keadaan darurat). Berikut adalah 3 kisah di mana Nabi Ibrahim AS 'berbohong'

Ketika Nabi Ibrahim AS diajak kaumnya untuk menyambut penyembahan berhala, dia melisankan pembohongan pertama :

Kerana ucapan itu, kaum Nabi Ibrahim AS meninggalkan Baginda seorang diri di kampungnya. Pada waktu itu jugalah Nabi Ibrahim AS menghancurkan kesemua patung-patung berhala sembahan kaumnya menggunakan kapak.

Ucapan itu bukanlah dusta. Apa yang dimaksudkan Nabi Ibrahim AS bukanlah sakit fizikal tetapi sakit dalam jiwanya kerana melihat kesyirikan kaumnya menyembah berhala dan menolak seruan dakwahnya menyembah Allah.

Ketika kaumnya pulang dari hari perayaan, mereka terkejut apabila mendapati patung-patung berhala hancur kesemuanya kecuali patung yang paling besar dengan kapak di tangannya.

Mereka mengesyaki Nabi Ibrahim AS yang melakukannya kerana Baginda seorang sahaja yang tinggal dan tidak mengikuti perayaan. Lalu Nabi Ibrahim dipanggil dan ditanya, "Adakah engkau yang menghancurkan tuhan-tuhan kami, wahai Ibrahim?"

Kaumnya tidak berpuas hati dan menangkap Nabi Ibrahim AS. Mereka membuat unggun api besar lalu dicampakkan Nabi Ibrahim AS ke dalamnya. Dengan kekuasaan Allah SWT, ia tidak sedikitpun membakar tubuh Baginda.

Ketika Nabi Ibrahim AS dan isterinya Sarah melakukan hijrah, mereka memasuki satu wilayah yang dipimpin oleh seorang raja yang zalim. Maka tersebarlah berita di mana seorang lelaki telah tiba bersama seorang wanita yang sangat cantik.

Seorang pegawai raja telah memberitahu hal ini kepada raja yang zalim itu. Nabi Ibrahim AS dan Sarah telah dijemput hadir ke istananya. Nabi Ibrahim AS segera melaksanakan solat dan berdoa kepada Allah SWT agar isterinya Sarah dilindungi.

Setibanya di istana, raja yang zalim bertanya kepada Nabi Ibrahim AS, "Siapakah wanita yang bersamamu?" Kemudian Nabi Ibrahim AS melafazkan pembohongan yang ketiga:

Walaupun Sarah sebenarnya bukanlah saudara tetapi isteri Baginda, apa yang dimaksudkan oleh Nabi Ibrahim AS adalah Sarah juga merupakan saudara seiman dengannya.

Nabi Ibrahim AS berbohong demikian kerana tahu niat raja zalim itu yang ingin mendekati Sarah. Jika diberitahu bahawa Sarah adalah isterinya, pasti raja zalim itu akan membunuh Baginda untuk mendapatkan Sarah.

Setelah Nabi Ibrahim AS beredar dan meninggalkan Sarah dengan raja itu, raja itu kemudian terus cuba mendekati untuk memeluk Sarah namun tidak mampu berbuat apa-apa kerana tangannya tiba-tiba menjadi kaku seakan-akan lumpuh.

Raja itu telah meminta Sarah berdoa supaya dia dilepaskan. Setelah Sarah berdoa kepada Allah, raja itu pulih kembali. Namun, dia terus mengambil kesempatan dengan cuba memeluk Sarah buat kali kedua. Serta-merta dia merasakan tangannya menjadi kaku dan lebih berat dari yang sebelumnya.

Akhirnya raja itu berkata, "Berdoalah kepada Tuhan dan aku tidak akan mengganggumu lagi."

Setelah tangannya pulih, raja zalim itu akur dan memanggil pegawainya sambil berkata, "Sesungguhnya kamu membawa kepadaku seorang wanita syaitan dan bukannya manusia. Usirlah dia dari negeriku dan berikanlah Hajar kepadanya.”

Siti Hajar telah diberikan kepada Sarah sebagai hamba yang kemudiannya berakhir menjadi isteri kedua Nabi Ibrahim AS.


Realiti Sebenar Karier Sebagai Seorang Pembikin Anime di Jepun

'Anime' adalah label yang digunakan di seluruh dunia, merujuk kepada animasi yang datang khas dari Jepun. Peminat-peminat anime dari Jepun pasti kagum dengan hasil kerja yang dihasilkan individu-individu berbakat dari sana yang nyata sangat kreatif bukan saja dari segi penghasilan jalan cerita. Watak serta dunia fantasi yang mereka hasilkan mampu menguasai pemikiran masyarakat dunia, termasuklah kita di Malaysia.

Namun hakikat sebenar proses pembikinan 'anime' ini memerlukan pengorbanan yang cukup besar daripada individu-individu yang terlibat. Dalam kita teruja menonton karya yang mereka berjaya hasilkan, inilah kisah sebenar disebalik tabir kehidupan pengkarya anime.

Mungkin di negara kita ramai artis meletakkan impian untuk menjadi seorang pengkarya di Jepun, sebagai impian mereka dalam karier namun mereka yang berada di Jepun menghasilkan anime setiap hari menghadapi dilema yang nampaknya tidak kesudahan.

Industri anime di Jepun merupakan sebuah industri yang sangat besar dengan nilai pasaran RM76 billion setahun, penggiat seni yang berkecimpung dalam bidang tersebut kebiasaannya dibayar dengan gaji yang sangat rendah, lebih layak dikatakan tidak sepadan dengan hasil kerja mereka.

Perkara ini berlaku seolah menjadi satu kebiasaan, sehingga karier dalam industri anime terkenal sebagai salah satu industri yang digelarkan sebagai 'black labor' berikutan gaji rendah ditawarkan dan tempoh kerja yang sangat panjang.

Statistiknya, sejak tahun 2002 sehingga kini, jumlah untung yang dijana daripada penghasilan anime semakin meningkat naik ekoran pasaran dunia yang semakin menerima karya mereka.

Walaupun begitu, pembahagian keuntungan ini tidak berlaku dengan seimbang dengan studio yang bersusah payah menghasilkan episod-episod untuk tontonan orang ramai, hanya mendapat secara purata kurang 10% daripada jumlah kutipan keseluruhan.

Oleh kerana syarikat-syarikat produksi memegang hak cipta penerbitan, penjualan produk serta hak pengedaran, lebih 90% daripada jumlah keuntungan hanya berlegar kepada syarikat-syarikat yang mengawal hak cipta sesuatu anime.

Atas sebab tersebut, studio-studio yang mendapat kontrak untuk penghasilan anime selalunya terpaksa mengambil langkah membayar gaji yang sangat rendah kepada pekerja-pekerja. Berapa rendah? Sangat rendah dan agak mengejutkan.

Kita sudah sedia maklum Jepun merupakan salah sebuah negara di mana kos sara hidup mereka agak tinggi.

Sukar untuk kami membayangkan bagaimana seorang pengkarya anime yang bertindak sebagai animator atau pelukis latar belakang mampu menyara hidup dengan pendapatan yang agak rendah.

Kebiasaannya, seorang pekerja animator di Jepun dibayar sebanyak 200 yen (RM7.50) untuk setiap lukisan mewakili satu panel anime.

Secara purata bagi artis yang berkebolehan tinggi, mereka mampu menyiapkan lebih kurang 20 panel sehari menjadikan pendapatan mereka sekitar 4,000 yen (RM150) sehari atau 120,000 yen sebulan (RM4460).

Ini bermakna, dalam satu tahun, purata pendapatan artis anime di Jepun adalah sekitar 1.44 juta yen. Berapakah purata pendapatan pekerja di Jepun secara amnya? 3.54 juta yen setahun!

Apa yang lebih menyedihkan, kebanyakan studio anime terletak di barat Tokyo.

Tokyo meletakkan standard 907 yen sejam sebagai gaji minima untuk sebarang jenis pekerjaan.

Sekiranya kita mengambil pendapatan sehari penggiat anime sebanyak 4,000 yen bekerja selama 10 jam - ini menjadikan pendapat sejam artis anime sebanyak 400 yen jauh lebih rendah berbanding gaji minima di Tokyo.

Kes-kes kemurungan sudah menjadi satu perkara biasa dilaporkan berlaku di kalangan penggiat seni anime Jepun.

Pekerja yang melakukan kerja lebih masa sehingga mencecah 100 jam sebulan hanya untuk mendapatkan pendapatan lebih juga sudah selalu kedengaran.

Purata waktu bekerja sehari untuk industri anime di Jepun adalah 11 jam sehari dengan empat hari cuti setiap bulan. Pada 'waktu-waktu lapang', sesebuah studio anime masih mengekalkan temph kerja 6 hari seminggu, 10 jam sehari.

Pengalaman tidak memberikan keistimewaan dalam industri anime di Jepun. Seorang pengarah teknikal anime bernama Taiki Nishimura memberitahu, selepas dia berkecimpung dalam bidang ini selama lebih 20 tahun - pendapatannya masih lagi pada purata yang serupa seperti apa yang disenaraikan di atas.

Disebabkan pendapatan yang rendah, ada kalanya beliau terpaksa bekerja dalam dua anime dalam satu masa. Untuk mendapatkan pendapatan yang mencukupi, Taiki terpaksalah melupakan waktu rehatnya bekerja tanpa henti siang malam.

Menurut Taiki, ramai di antara rakan-rakan sekerjanya yang terpaksa mengambil langkah sebegitu bagi memastikan wang pembayaran sewaan rumah mencukupi. Beliau bernasib baik sudah memiliki kediaman sendiri.

Sekiranya selepas ini anda tonton episod-episod kegemaran anda, ingatlah penat lelah mereka yang berusaha sekeras mungkin menyiapkan setiap karya kepada anda.

Mungkin anda akan mendapati ada kalanya lukisan yang dibuat tampak haru-biru dan sekadar dilakukan tangkap muat. Kini anda dah faham kenapa.

Bagaimana pula dengan pendapatan industri animasi di Malaysia? Bab itu, kita tunggu waktu lain pula.


8 Kenderaan Ajaib Dalam Kisah Mitos Seluruh Dunia

Semasa kecil, anda mesti pernah berangan agar dapat terbang ke mana sahaja menggunakan kenderaan ajaib seperti yang anda lihat di dalam animasi kartun atau filem.

Kebanyakan kita pernah mendengar atau menonton cerita dongeng Aladdin dengan tikar terbangnya. Sebenarnya, banyak lagi kenderaan ajaib yang terdapat di dalam kisah dongeng dari seluruh dunia. Berikut adalah senarai kenderaan ajaib selain tikar terbang Alladin daripada mitos pelbagai lapisan kebudayaan masyarakat.

Hari ini, apabila menyebut tentang tuhan kilat Norse iaitu Thor, ramai yang akan teringatkan kepada watak adiwira Marvel yang mempunyai tukul ajaib yang mampu mengalahkan kesemua musuhnya.

Namun, di dalam mitos asli Norse, Thor juga mempunyai kenderaan ajaibnya sendiri. Ia merupakan sebuah kereta beroda yang ditarik oleh 2 ekor kambing bernama Tanngrisnir dan Tanngnjóstr.

Ia boleh membawa Thor ke paras mana-mana ketinggian sekalipun. Kereta beroda Thor ini diperbuat daripada kayu dan rotan manakala rodanya pula daripada besi dan dipakaikan rantai perak sebagai pemegang yang bersambung kepada kambing tersebut.

Kambing Thor ini juga mampu untuk hidup semula setelah mati. Dalam satu kisah dongeng Norse, Thor telah berjumpa dengan sebuah keluarga yang sedang kebuluran. Dia kemudian menyembelih kedua-dua ekor kambingnya untuk diberi makan kepada keluarga itu. Kemudian Thor mengambil kulit dan tulang kambingnya dan menghidupkan mereka menggunakan kuasa tukulnya. (sumber)

Penyapu terbang ahli sihir kebiasaannya berupa sejenis benda yang dipanggil "besom" yang diperbuat daripada ranting-ranting halus yang diikat kepada sebatang kayu.

Di Wicca, besom digunakan untuk membersihkan habuk atau herba sebelum sesuatu ritual bermula. Ini mungkin salah satu sebab mengapa penyapu sering dikaitkan dengan ahli sihir. Namun, kisah penuhnya mungkin adalah suatu perkara yang anda tidak akan ceritakan kepada anak-anak anda.

Ahli sejarah percaya yang batang penyapu terbang ini mungkin berkait dengan sejenis dadah psikedelik iaitu skopolamina yang digunakan oleh masyarakat Wicca untuk mencipta "salap terbang." Minyak angin ini dipercayai boleh membantu mereka dalam unjural astral atau roh keluar dari badan.

Untuk membuatkan mereka berhalusinasi menggunakan minyak ini, ia perlu meresap ke dalam badan dan ia hanya berkesan melalui kawasan badan yang mempunyai kelenjar peluh serta membran mukus, yang hanya berkesan jika diletakkan di bawah ketiak atau alat sulit.

Jadi pengetahuan tentang ahli sihir menggunakan penyapu untuk terbang diambil secara zahirnya sahaja. Padahal penyapu yang diletakkan di antara dua kaki bertujuan untuk penyerapan minyak bagi kesan halusinasi itu lebih kuat.

Idea penyapu terbang ini tertanam dalam masyarakat awal Amerika. Di Vermont, mereka mengambil langkah berjaga-jaga dengan memasang "Tingkap Ahli Sihir" di hampir ke semua rumah. Saiznya yang kecil dipercayai dapat menghindarkan ahli sihir yang tidak muat untuk memasuki rumah mereka. (sumber)

Pada tahun 1600-an, para pedagang bulu binatang Perancis akan pergi ke Canada untuk memburu dan membawa pulang barangannya ke Eropah. Mereka dikenali sebagai "Coureur des bois". Mereka sering bertukar cerita dengan Puak First Nation (puak Indians Amerika). Salah satu kisah ialah berkenaan kanu terbang.

Pada tahun 1800-an, seorang penulis telah mengabungkan kisah lagenda First Nation dan pedagang bulu haiwan yang dinamakan La Chasse-galarie atau Kanu Sihir. Terdapat beberapa versi kisah ini.Salah satunya mengenai kisah lelaki bernama Gallery yang menjadi kaya dengan menjual bulu.

Dia terlalu sibuk memburu dan berniaga sehingga tidak pernah hadir ke gereja pada hari Ahad dan disumpah selamanya untuk terbang pada waktu malam menggunakan kanu berhantu sambil dikejar oleh kuda dan serigala.

Versi lain pula mengisahkan tentang sekumpulan pedagang bulu yang sedang berpesta pada malam Tahun Baru Krismas. Mereka bercerita tenang betapa mereka merindui dan berharap dapat bersama isteri masing-masing hanya untuk satu malam sahaja.

Masalahnya rumah mereka berada 300 batu jauh. Jadi mereka telah membuat perjanjian dengan syaitan supaya membuatkan kanu terbang agar dapat pulang menemui isteri mereka dan kembali bekerja pada keesokan harinya. (sumber)

Baba Yaga merupakan watak terkenal di dalam kisah dongeng Slavik (kebanyakan negara Eropah Timur) yang bermaksud nenek atau wanita tua. Baba Yaga ialah seorang ahli sihir yang membuat ramuan dan herba menggunakan batu lesungnya.

Lesung batu itu dikatakan boleh membesar sehingga memuatkan Baba Yaga di dalamnya dan terbang mengikut kemahuan wanita itu. Dia akan menggunakan penyapu sebagai pengayuh dan membersihkan laluan udara yang dilaluinya bagi mengelak dari kehadirannya dikesan.

Di dalam kebanyakan kisah Baba Yaga, dia memakan kanak-kanak yang sesat di dalam hutan. Ada juga kisah menceritakan orang dewasa berjumpanya bagi meminta bantuan sihirnya dengan bayaran tertentu. Setiap kali dia membantu seseorang, dia akan menjadi setahun lebih tua. Jadi, dia selalu membuat helah agar mereka melakukan sesuatu sebagai pertukaran namun sebenarnya ingin memakan mereka. (sumber)

Freya atau Frejya adalah dewi kecantikan, cinta dan kesuburan di dalam mitos Norse. Dia dikatakan sebagai wanita paling cantik pernah wujud. Pada masa yang sama dia juga dikenali sebagai dewi perang kerana dia merupakan ketua puak pahlawan wanita yang dikenali sebagai Valkyries.

Dikatakan apabila ada manusia yang mati, Freya dan Odin akan membahagikan roh mereka. Ada sesetengah roh akan pergi ke Valhalla, tempat di mana puak Viking ingin tuju apabila mereka mati, selebihnya akan pergi ke syurga Freya yang dinamakan "Folkvangr"

Sama seperti tuhan Norse yang lain, Freya juga memerlukan kenderaan untuk bergerak. Dia menggunakan kereta ajaib yang ditarik oleh kucing. Freya sangat sanyangkan kucingnya dan memandangkan dia mempunyai kuasa ke atas kehidupan dan kematian, Freya telah memberikan 9 nyawa kepada setiap ekor kucingnya. (sumber)

Kapal Flying Dutchman ialah sebuah lagenda maritim yang dikisahkan pada tahun 1700-an. Menurut lagenda, ada sebuah kapal yang menghampiri pelabuhan semasa cuara ribut yang teruk berlaku. Malangnya kapal itu karam dipukul ombak walaupun sudah tidak jauh dari daratan.

Ramai mendakwa mereka pernah melihat kapal karam yang berhantu itu. Dikatakan juga roh kapten dan anak kapal itu disumpah untuk belayar selamanya dan tidak dibenarkan pulang ke daratan.

Menurut kepercayaan penduduk setempat pada masa itu lagi, jika ada sesiapa yang terlihat atau berjumpa kapal hantu itu maka dia akan mendapat nasib yang malang dan petanda sesuatu buruk akan berlaku.

Ini adalah salah satu dari kenderaan dalam mitos yang anda tidak ingin naiki. Ia menjadi bualan di kalangan para pelayar untuk ratusan tahun lamanya sehingga ia diadaptasikan di dalam filem. (sumber)

Bagi negara yang mempunyai sejarah selama ribuan tahun, cerita mengenai lagenda raja purba mereka kadangkala ditokok tambah dan dibesar-besarkan. Kay Kavus adalah seorang Shah Iran yang memerintah selama 150 tahun.

Di dalam hikayat Shahnameh, dia telah membina sebuah takhta terbang yang mempunyai 4 tiang menegak ke atas dan dibawa oleh sekumpulan helang yang dilatih. Burung helang itu diikat kakinya pada takhta dan diletakkan ketulan daging di setiap hujung tiang.

Burung helang yang cuba mendapatkan makanan itu menyebabkan takhta itu terbang. Kay Kavus membina takhta ini supaya dia dapat terbang hingga ke negara China.

Akhirnya raja itu berjaya sampai ke negara China tepat pada masanya sebelum kumpulan helang itu kepenatan dan berhenti terbang. Takhta itu kemudian jatuh terhempas namun Kay Kavus terselamat. (sumber)

Dalam lagenda asal mengenai Saint Nicholas, dia akan berjalan dari satu rumah ke satu rumah untuk meninggalkan hadian kepada kanak-kanak di dalam kasut mereka. Di Netherlands pula dia menunggang seekor kuda kelabu bernama Slecht Weer Vandaag untuk menghantar hadiah.

Terbitan pertama yang menyatakan tentang kereta luncur Santa ini ditulis oleh seorang penulis tidak dikenali di Bandar New York pada tahun 1821. Lukisan yang dipaparkan bersama cerita itu menggambarkan Santa sedang menaiki kereta luncur yang ditarik oleh sekumpulan rusa kutub.

2 tahun kemudian, idea mengenai santa memiliki kereta luncur dan rusa kutub telah dipopularkan melalui satu puisi "A Visit from St. Nicholas", dimana kini ia terkenal dengan nama "The Night Before Chrismas."

Sejak dari itu, kereta luncur dan rusa kutub menjadi sinonim dengan watak Santa dan diadaptasikan di dalam banyak buku serta filem. (sumber)


Fakta Menyedihkan Mengenai Nasib Orang Albino di Afrika

Albino kebiasaannya merujuk kepada satu keadaan dimana seseorang tu lahir dengan kekurangan pigmen melanin pada kulit dan rambut. Keadaan ini menyebabkan individu tersebut mempunyai rambut dan kulit yang berwarna pucat atau putih.

Albino terjadi akibat daripada bawaan genetik. Penyakit ini bukan sahaja terjadi pada manusia malah terdapat banyak juga penemuan haiwan yang mempunyai penyakit ini. Seseorang manusia albino secara umumnya sama seperti manusia lain kecuali warna fizikal mereka.

Daripada aspek kesihatan pula, ketiadaan pigmen melanin ini menyebabkan individu albino ini sangat mudah mendapat penyakit berkaitan kulit. Walau bagaimanapun, akibat keunikan warna kulit individu albino ini, ada antara mereka yang didiskriminasi. Kali ini, pihak Iluminasi ingin berkongsi beberapa fakta dan perkara menyedihkan mengenai nasib orang Albino di sesetengah negara Afrika.

Terdapat sebuah kepercayaan karut (superstition) di Afrika dimana individu albino dianggap bukan manusia sebenar tetapi sebenarnya adalah syaitan atau hantu. Sesetengah orang Afrika juga percaya bahawa golongan albino ini tidak akan mati selamanya dan tubuh badan mereka mempunyai kelebihan untuk dijadikan ubat untuk menyembuhkan pelbagai penyakit.

Akibat daripada kepercayaan karut ini, maka terdapat banyak bomoh yang mengamalkan ilmu hitam sanggup membunuh atau memotong anggota badan individu albino untuk keguaan dalam jampi serapah mereka. Kebanyakan amalan ini masih diamalkan di beberapa buah negara Afrika antaranya Tanzania dan Malawi.

Menjual anggota badan individu albino adalah satu bisnes yang sangat lumayan di Afrika terutamanya di negara-negara yang mempunyai ramai bomoh dan mengamalkan ilmu hitam. Secara purata, gaji seseorang di Tanzania adalah sebanyak RM1600 setahun. Walau bagaimanapun, menjual anggota badan seseorang albino membolehkan mereka mendapat sekitar RM8000 setiap satu.

Bagi keseluruhan mayat albino pula, mereka boleh memperoleh sekitar RM300,000. Dalam keadaan yang penuh dengan kemiskinan dan kepercayaan amalan karut ini, maka tidak hairanlah terdapat individu yang sanggup mencederakan atau membunuh individu albino demi keuntungan segera. Malah, ratusan mangsa albino masih lagi menunggu bantuan anggota badan prostetik bagi menggantikan anggota badan mereka yang telah dipotong.

Menyedari bahaya dan risiko yang dihadapi oleh individyu albino, kebanyakan kanak-kanak albino hanya tinggal di rumah dan tidak ke sekolah kerana takut dibunuh dan dicederakan. Walau bagaimanapun, bagi kanak-kanak albino yang benar-benar mahu belajar di sekolah, mereka akan memasuki sekolah berasrama khas.

Malangnya, terdapat juga ibu bapa kanak-kanak albino ini yang akan terus mengabaikan mereka disana. Hal ini disebabkan kepercayaan bahawa individu albino akan membawa nasib malang kepada keluarga. Keluarga kanak-kanak albino ini juga akan meninggalkan anak mereka disekolah khas ini kerana tidak sanggup untuk membunuh anak mereka sendiri.

Kerana kepercayaan karut yang wujud dalam masyarakat Afrika mengenai golongan Albino ini, mereka sering disisihkan dan didiskriminasikan termasuklah di alam pekerjaan. Akibatnya kebanyakan individu albino terpaksa bergantung pada keluarga mereka untuk meneruskan kehidupan.

Dalam kebanyakan masyarakat, pendidikan dilihat sebagai salah satu cara untuk keluar daripada belenggu kemiskinan. Malangnya, kerana masalah penglihatan yang biasanya dimiliki oleh golongan albino, mereka menghadapi kesukaran untuk belajar. Bagi mengatasi masalah ini, terdapat organisasi antarabangsa seperti Red Cross yang memberi bantuan pendidikan seperti pengajaran sistem tulisan braille dan memberi bantuan kaca mata untuk membolehkan golongan albino mendapat pendidikan.

Kerana sering disisihkan daripada masyarakat, golongan albino ini telah mengambil keputusan untuk mewujudkan sebuah penempatan khas untuk orang albino di Pulau Ukerewa di Tanzania. Pada tahun 2014, terdapat kira-kira 70 orang albino yang tinggal dikawasan penempatan khas ini.

Terdapat juga individu albino ini yang bernasib baik kerena ahli keluarga mereka tidak mempercayai segala kepercayaan karut mengenai albino dan turut mengikuti mereka tinggal di kawasan penempatan khas ini.


Kanak-Kanak Muslim Thailand Dipaksa Berkahwin; Isu Yang Sengaja Didiamkan

Negara kita dikejutkan dengan kisah Ayu, seorang kanak-kanak warga Thailand berusia 11 tahun dikahwinkan dengan seorang lelaki dewasa warga Malaysia bernama Che Abdul Karim, yang berusia 41 tahun. Perkahwinan mereka yang berlangsung di Narathiwat walaupun mendapat reaksi negatif di Malaysia, tidak mendapat reaksi serupa di negara asal gadis tersebut.

Ayah kepada Ayu, Madroseh Romadsa yang hadir semasa majlis itu sebagai wakil dengan ikhlas menyebut perkahwinan anak gadis semuda itu adalah sesuatu yang biasa bagi mereka. Agak ironik sekali apabila kita membandingkan reaksi masyarakat kita terhadap perkahwinan tersebut dengan perasaan ayahnya sendiri yang bertindak sebagai wali, dalam perkahwinan tersebut kan?

Semenjak tahun 2003, kerajaan Thailand telah pun memperkenalkan undang-undang menghalang perkahwinan bawah umur dengan 17 tahun dianggap umur minima. Seks dengan individu bawah umur juga ditelak sebagai jenayah. Walau demikian, bagi beberapa daerah di selatan Thailand - Narathiwat, Pattani dan Yalla yang majoritinya berpenduduk Muslim, wujud beberapa kelonggaran diberikan kepada mereka.

Perkahwinan pada usia muda tanpa mengambil kira umur minima dibenarkan dalam masyarakat mereka, dengan gadis dianggap sudah bersedia untuk menikah selepas akil baligh. Bagi yang memandang perkara ini sebagai positif, mereka menganggap kebenaran ini sebagai satu kaedah mengelakkan zina dan pengguguran bayi berlaku.

Yang menentang pula menganggap apa yang dibenarkan berlaku oleh kerajaan Thailand sebagai sesuatu yang merentap masa depan gadis-gadis ini daripada membesar seperti kebiasaan.

Bagi masyarakat Pattani, masih belum berkahwin pada usia 16 tahun untuk seorang gadis dianggap terlalu lambat dengan peluang untuk berkahwin juga semakin tipis. Kelonggaran ini membuka peluang kepada lelaki-lelaki Malaysia untuk menyeberangi sempadan dan seterusnya mengahwini gadis-gadis ini, dengan bantuan ejen-ejen yang bertauliah.

Tidak ada rekod rasmi disimpan kerajaan Thailand dalam isu perkahwinan bawah umur ini, tetapi rekod menyebut pada tahun 2016, seramai 1,100 anak gadis bawah umur melahirkan kandungan mereka di hospital awam Narathiwat.

Kerajaan Thailand dikritik kerana mengambil langkah membiarkan saja perkara ini berlaku, meletakkan beban pada badan agama Islam daerah mengawalnya. Semua ini dikatakan berpunca daripada perbezaan pendapat di antara masyarakat Muslim yang tinggal di selatan Thailand yang berpunca daripada pemisahan negeri-negeri itu daripada pemerintahan Kerajaan Melayu di Patani, pada tahun 1909.

Perang saudara juga berlaku di Narathiwat, Pattani, Yalla dan adakalanya Songkhla, dengan konflik ini masih berterusan sehingga kini. Ketegangan ini menyebabkan kerajaan Thailand memilih untuk tidak campur tangan dalam pembentukan polisi masyarakat di situ, bagi mengelakkan berlakunya pergelutan yang lebih besar kerana isu perkahwinan bawah umur ini dianggap sesuatu yang sangat sensitif, kerana berkait dengan agama.

Dalam kes Ayu dan Che Abdul Karim, hanya satu perubahan kecil diperkenalkan. Sekiranya kes perkahwinan serupa mahu dilakukan lagi selepas ini, pasangan itu perlu memberitahu badan agama negeri supaya pihak pegawai dapat mengambil tindakan sepatutnya, bergantung kepada situasi. Walaupun begitu, tidak ada kaedah spesifik diwartakan dalam mewajibkan pasangan menghadirkan diri.

Pandangan majoriti seluruh dunia bersetuju yang perkahwinan bawah umur memberikan kesan jangka panjang yang buruk pada emosi dan fizikal anak gadis yang dikahwinkan.

Ia bukan saja menyebabkan mereka terpaksa berhenti dari persekolahan malahan ramai di antara mereka telah pun diceraikan sebelum berumur 18 tahun, dengan anak kecil perlu dijagai. Ini menyebabkan majoriti antara mereka terpaksa meneruskan hidup dalam kemiskinan kerana ketiadaan jalan keluar, berikutan ketiadaan pendidikan dan juga kemahiran bagi menjana pendapatan.

Ada pendapat bersetuju agar kelonggaran ini dikekalkan, bagi mengelakkan masalah zina yang impaknya jauh lebih besar kepada masyarakat. Bagi mereka yang memandang perkahwinan ini sebagai satu yang positif, perkahwinan itu adalah jalan keluar yang jauh lebih baik bagi gadis-gadis yang terlanjur.

Sekiranya ada yang terlanjur mengandung di luar ikatan pernikahan, kebiasaannya masyarakat di situ akan bertindak membiarkan anak mereka sendirian serta tidak dapat menerima bayi yang dikandung sebagai cucu, kerana perbuatan zina adalah satu kesalahan besar. Lebih baik anak gadis dikahwinkan walaupun dengan lelaki lebih tua berbanding terpaksa menanggung malu atas perbuatan yang disengajakan.

Menurut Suranya Litae, salah seorang wanita yang dikahwinkan keluarganya atas desakan kewangan ketika berusia 15 tahun, dia masih ingat dengan jelas apa yang berlaku pada hari dia 'disunting' suaminya yang berusia 16 tahun lebih tua darinya.

Ayahnya memaksa dia menerima ajakan bakal suaminya ketika itu bagi membolehkan mereka membina rumah, hasil daripada hantaran yang bakal diterima. Suranya enggan namun tidak punya suara untuk membantah.

Walaupun kini menyedari kesan buruk yang berlaku ke atas dirinya tak sepatutnya berlaku ke atas gadis-gadis lain, Suranya terpaksa menerima hakikat untuk dirinya sendiri nasi sudah menjadi bubur.

Cita-citanya untuk menjadi seorang guru tidak kesampaian setelah dia terpaksa menamatkan pengajian menyebabkan dia meneruskan hidup sebagai seorang suri rumah, membesarkan anak mereka yang kini sudah berusia tujuh tahun.

Tidak dapat dipastikan apakah faktor sebenar masalah perkahwinan sebegini sangat kerap berlaku di Thailand, dengan pendapat mengatakan faktor kewangan menjadi penyebab utama tetapi persoalannya, adakah dengan menghalang terus perkahwinan gadis bawah umur akan mengubah kehidupan mereka dan keluarga mereka?

Kami sudah menerbitkan beberapa artikel berkaitan dengan isu perkahwinan bawah umur ini dengan fokus kali ini kembali ke negara Asia Tenggara dengan kemiskinan dikatakan menjadi sebab utama. Adakah benar dakwaan ini sedangkan realitinya, di Eropah dan Amerika Syarikat yang tidaklah menghadapi kesulitan hidup seperti kita serta mengamalkan cara hidup berbeza pun, tetap berlaku perkahwinan bawah umur dengan berleluasa.

Sukar sekali untuk dikatakan secara jelas faktor budaya dan kemampuan menjadi penyumbang kepada hal ini kerana jelas perkahwinan bawah umur boleh berlaku tak kira apa pun latar belakang serta budayanya.

Tahukah anda negeri mana dalam Malaysia mempunyai bilangan perkahwinan bawah umur paling tinggi? Jawapannya pasti mengejutkan anda.


10 Spesies Haiwan Yang Ketuanya Adalah Si Betina (Alpha Female)

Penguasaan haiwan jantan merupakan perkara normal di dalam alam haiwan. Mereka biasanya memburu, mempertahankan wilayah dan juga menjaga kawanan spesies mereka sendiri.

Namun, terdapat beberapa spesies di mana haiwan betina memainkan peranan penting dan menggalas tugas yang biasanya dilakukan oleh haiwan jantan. Berikut adalah senarai haiwan di mana betina adalah lebih dominan dan menjadi ketua.

Haiwan jantan daripada spesies tapak berkuku biasanya terkenal dalam mengejar pasangan berlawanan jenis. Namun begitu, bagi antelope Topi dari Afrika ini, haiwan betinanya yang biasa mengejar jantan untuk aktiviti seksual semasa musim mengawan.

Musim mengawan spesies ini biasanya berlaku selama sehari sahaja dalam setahun membuatkan persaingan adakalanya menjadi sengit. Walau bagaimanapun, spesies jantan antelope Topi ini masih menguasai faktor lain seperti kekuasaan wilayah dan berburu.

Kajian Institut Zoologi London mendapati tempoh mengawan yang singkat ini menjadi punca mengapa antelope Topi betina begitu memilih pasangan jantan yang lebih dominan sehingga sanggup mengganggu proses mengawan pasangan lain. (sumber #1, #2)

Spesies tikus yang tidak berbulu yang tinggal di dalam tanah ini hidup dalam koloni dan dipimpin oleh spesies betina. Ia banyak terdapat di kawasan tanah lapang di Ethopia, Somalia dan Kenya.

Peranan Naked Mole Rat betina adalah sama seperti koloni anai-anai atau lebah, di mana hanya ratu sahaja yang menjadi sumber pembiakan. Mana-mana betina lain di dalam koloni yang sama tidak dibenarkan berbuat demikian, jika tidak mereka akan menerima padah diserang.

Ratu Naked Mole Rat ini pula hanya mengawan dengan beberapa jantan pilihan sahaja. Spesies haiwan betina ini mempunyai tulang belakang yang istimewa di mana ia akan menjadikan Ratu itu lebih besar dan berat sama seperti ratu anai-anai.

Ratu yang mengawan boleh mencecah berat 53 gram, manakala spesies betina biasa cuma seberat 32 gram. Apa yang mengejutkan, penguasaan ratu di dalam koloni membuatkan spesies jantan dan betina yang tidak terlibat dalam pembiakan memiliki kadar testosteron yang rendah dan terkekang.

Kajian mendapati apabila ratu dialih keluar dari koloninya atau mati, hormon seksual mereka yang lain akan melonjak naik seperti biasa semula. (sumber #1, #2)

Terdapat 3 spesies burung kedidi yang mendiami kawasan persisir pantai di mana kaki mereka berevolusi seakan pengayuh untuk berenang di dalam air. Spesies betina haiwan ini mempunyai peranan yang berlawanan dengan spesies burung lain di mana mereka lebih besar, cantik dan lebih berpengaruh.

Betina dari 3 spesies burung kedidi biasanya akan bertarung dengan lawannya bagi memenangi spesies jantan yang diinginkan. Spesies betina biasanya akan mengawan dengan beberapa ekor jantan sehingga 4 ekor jumlahnya.

Setelah selesai bertelur, ia akan membiarkan spesies jantan yang mengambil alih tugas untuk mengeram telur. Spesies burung kedidi Wilson hanya terdapat di America dan mendiami kawasan air tawar manakala 2 spesies yang lainnya mendiami kawasan pesisir pantai. (sumber #1, #2)

Sentiasa dilihat sebagai bangsawan spesies burung di kebanyakan tempat, spesies burung pemangsa yang menjadikan burung lain sebagai mangsa seperti burung hering dan helang biasanya dikuasai oleh jenis betina yang lebih besar dan gagah.

Disebabkan saiz betina lebih besar, mereka yang banyak melakukan pemburuan dan ini menyebabkan spesies jantan berevolusi menjadi lebih kecil dan kurang agresif dalam memburu berbanding betina.

Ahli biologis berpendapat disebabkan perbezaan ini, aktiviti memburu juga berbeza mengikut saiz dan jumlah mangsa. Spesies jantan yang lebih kecil biasanya akan memburu mangsa yang lebih kecil dan lincah manakala betina pula akan memburu mangsa yang lebih besar dan bahaya. (sumber #1, #2)

Mengawan mungkin dinikmati oleh sesetengah haiwan namun tidak bagi sotong kurita jantan. Mereka menghadapi cabaran apabila mengawan dengan spesies betina yang lebih kuat dan agresif. Ini kerana diketahui bahawa spesies betina haiwan ini biasanya memakan spesies jantan sebagai sumber makanan tambahan setelah selesai mendapatkan sperma.

Namun, aktiviti mengawan haiwan ini tidaklah seperti yang dibayangkan dan sedikit unik, membuatkan spesies jantan mempunyai peratusan untuk selamat daripada dimakan spesies betina yang lapar ketika mengawan.

Melalui evolusi, spesies jantan yang lebih kecil biasanya mempunyai sesungut mengawan yang lebih panjang dan dikenali sebagai hectocotylus, dimana ia boleh diceraikan dan berenang dengan sendiri dan membawa sperma ke arah betina yang biasanya 3 atau 4 kali ganda besar.

Semasa persenyawaan, spesies betina akan membina lapisan berkapur yang berfungsi seperti kulit telur, di mana sebahagiannya dipenuhi udara dan berbentuk seperti cengkerang. (sumber #1, #2, #3)

Serangga yang menjadi musuh semulajadi dan mempunyai reputasi buruk di kalangan manusia ini juga didominasi oleh betina. Hanya nyamuk betina yang menggigit dan menghisap darah. Spesies betina yang sering dikaitkan dengan penyakit berbahaya hingga menyebab kematian ini mempunyai alasan mengapa mereka menghisap darah.

Serangga ini samada jantan atau betina, mereka menjadikan nektar bunga sebagai makanan. Namun, spesies betina memerlukan darah adalah bertujuan untuk proses pembiakan sahaja.

Ini kerana darah mengandungi protein dan asid amino yang diperlukan nyamuk untuk menghasilkan telur yang sihat. Telur itu kemudiannya akan menetas di dalam air menjadi jentik-jentik dan juga sumber makanan yang penting kepada ekosistem haiwan dalam air.

Nyamuk betina juga diketahui akan memberi isyarat dengan menghasilkan bunyi dari organ sayapnya dan memilih pasangan jantan yang sesuai untuk aktiviti mengawan. (sumber #1, #2)

Ikan Paus Pembunuh atau Orca merupakan spesies ikan dolphin paling kuat dan berbahaya dalam dunia. Mereka bergerak dan memburu dalam kawanan di lautan. Ramai yang mungkin terkejut kerana kawanan ikan ini diketuai oleh spesies betina.

Dengan budaya, tingkah laku dan komunikasi yang kompleks, Orca mudah menyesuaikan diri dengan persekitaran, berburu jarak jauh dan juga menjaga anak kecil mereka. Orca betina yang dominan bertanggungjawab dalam mencari mangsa dan mengajar anak mereka berburu.

Dalam penemuan yang diterbitkan oleh Current Biology, Orca betina berhenti melahirkan anak sekitar umur 40 tahun dan boleh hidup selama 90 tahun. Orca betina yang berusia 35 tahun ke atas mempunyai kebarangkalian yang tinggi untuk memimpin kumpulan berbanding betina muda atau Orca jantan. (sumber #1, #2, #3)

Hyena Bertompok merupakan spesies mamalia yang mempunyai gigitan paling kuat sekali. Spesies betina haiwan ini lebih besar, kuar dan dominan. Hyena Bertompok juga merupakan spesies hyena yang terbesar dan mendiami kawasan di Sahara Afrika.

Spesies ini dikenali sebagai pemangsa yang hebat dan akan memakan keseluruhan mangsa termasuk tulang. Biasanya hyena betina yang lebih besar akan mengetuai kumpulan yang mempunyai jumlah purata sebanyak 100 ekor.

Apa yang menarik mengenai Hyena Bertompok ini adalah alat sulit spesies betina berevolusi dan kelihatan besar seakan alat sulit spesies jantan yang digelar "pseudopenis". Ia juga mampu bereraksi dan mempunyai sokongan zakar, pada masa yang sama mengalami proses kelahiran melaluinya. (sumber #1, #2)

Serangga yang mempunyai rupa bentuk seperti makhluk asing ini juga merupakan pemangsa yang hebat di dalam dunia serangga. Sesetengah spesies mentadak seperti Mentadak China, mentadak betina akan memakan mentadak jantan setelah mengawan.

Proses memakan lawan jenis ini akan memberikan daya pembiakan dan kesuburan yang tinggi kepada mentadak betina. Kajian yang dibuat oleh Royal Society B mendapati 63% dari diet Mentadak China betina semasa proses pembiakan adalah hasil daripada memakan mendatak jantan.

Kajian turut mendapati setelah memakan mentadak jantan, Mentadak China betina akan menghasilkan 50 biji telur yang lebih daripada keadaan biasa. Walaupun dilihat sebagai kekurangan kepada mentadak jantan, namun jika dilihat kepada penghasilan telur, ia sebenarnya mempunyai peratusan tinggi untuk menjadi seimbang. (sumber)

Haiwan yang dikagumi kerana kebolehan mereka mengalahkan ular ini merupakan spesies haiwan karnivor. Salah satu spesies paling kecil dalam keluarga haiwan dikenali sebagai Cerpelai Kerdil yang mendiami kawasan Sahara Afrika.

Haiwan yang biasanya hidup dalam kawanan di antara 12 hingga 15 ekor ini diketuai oleh spesies betina yang juga sama seperti Naked Mole Rat, di mana hanya ratu sahaja yang dibenarkan mengawan dan membiak.

Spesies betina selain ratu tidak dibenarkan membiak tetapi boleh membantu dalam membesarkan anak-anak yang dilahirkan ratu. Jika spesies betina selain ratu melahirkan anak, anak mereka akan dibunuh untuk menjaga hirarki sosial.

Cerpelai Kerdil ini juga mempunyai spesies jantan yang dominan tetapi hanya berfungsi sebagai penjaga pertahanan kawasan. Spesies jantan juga mempunyai pangkat yang lebih rendah berbanding ratu Cerpelai Kerdil ini. (sumber #1, #2)


5 Bukti Media Sosial Mampu Menghancurkan Hidup Seseorang

Apa yang ada pada media sosial seperti Facebook, Instagram, Twitter dan lain-lain? Bagi sesetengah orang, ianya mungkin sekadar akaun peribadi di internet untuk berkongsi gambar, video atau apa sahaja kepada rakan-rakan dan ahli keluarga.

Bagi menjaga reputasi syarikat atau organisasi, ada sesetengah syarikat atau organisasi yang memperkenalkan peraturan tertentu kepada pekerja atau ahli mereka agar tidak berkongsi sesuatu di akaun media sosial peribadi yang boleh memberi kesan buruk kepada syarikat atau organisasi itu.

Mungkin sesetengah orang berpendapat bahawa akaun peribadi di media sosial adalah hak peribadi dan tidak memberi kesan kepada hidup mereka di dunia sebenar. Realitinya, kesilapan berkongsi sesuatu yang tidak sepatutnya di media sosial sebenarnya boleh menghancurkan hidup seseorang.

Berikut adalah beberapa contoh bagaimana penggunaan media sosial yang tidak bijak telah menghancurkan hidup seseorang individu. Diharapkan kisah-kisah ini menjadi tauladan kepada kita semua agar lebih bijak dan cermat dalam menggunakan media sosial.

Setiap tahun, internet dihujani dengan cabaran-cabaran yang pelik dan bodoh seperti Ice Bucket Challenge dan Pass Out Challenge. Pada tahun 2012 seorang pemuda berumur 19 tahun bernama Cameron Jankowski telah merakamkan akvitinya kencing pada makanan di tempat kerjanya di Taco Bell.

Video tersebut adalah bagi menyahut cabaran bodoh di internet yang dikenali sebagai #PissOlympics dimana seseorang individu dicabar untuk kencing pada sesuatu barangan di tempat kerja mereka. Cameron Jankowski menyatakan bahawa beliau kemudiannya membuang makanan tersebut dan sama sekali tidak menghidangkan makanan yang sudah dikencingnya itu kepada para pelanggannya.

Pihak kumpulan penggodam yang dikenali sebagai Anonymous kemudiannya telah menjejaki lelaki ini dan mendedahkan pelbagai informasi peribadinya. Bukan sahaja beliau dibuang kerja daripada Taco Bell, pemuda ini turut ditangkap dan dipenjarakan.

Walaupun berjaya membuktikan bahawa demonstrasi yang dirakam itu adalah menggunakan air Mountain Dew dan bukan air kencing sebenar, beliau menghadapi kesukaran untuk mencari pekerjaan selepas itu dan amat menyesali tindakan bodohnya itu.

Internet merupakan satu medium yang bagus untuk menaikkan atau menjatuhkan perniagaan seseorang dengan membuat reviu di internet dan sosial media. Seorang wanita bernama Holly Jones dan rakan-rakannya telah diminta menjelaskan bil berjumlah $700 untuk satu malam di restoran Kilroy’s Bar ‘N’ Grill.

Beliau dan rakannya tidak berpuas hati kerana mendakwa ianya terlalu mahal. Kebetulan pada ketika itu salah seorang pelanggan di restoran tersebut telah diserang penyakit jantung. Ambulans tiba tidak lama kemudian untuk menyelamatkannya. Bagi membalas dendam terhadap restoran tersebut, Holly Jones telah meninggalkan satu reviu berunsur fitnah di halaman Facebook restoran tersebut.

Beliau mendakwa bahawa beliau menikmati perasaan yang menakutkan di restoran tersebut kerana melihat mayat seorang wanita diusung keluar daripada restoran tersebut. Beliau juga mengatakan wanita yang mati itu adalah seorang penagih dadah dan menuduh pihak restoran bersalah membenarkan seorang penagih dadah masuk ke restoran tersebut. Pengurus restoran tersebut kemudiannya membalas reviu tersebut mengatakan bahawa wanita itu tidak mati dan bukannya seorang penagih dadah.

Pengguna Facebook rata-rata marah dengan fitnah yang dilemparkan oleh Holly Jones dan kisah ini mendapat liputan meluas akhbar. Beliau telah menutup akaun Facebooknya setelah menerima ancaman bunuh. Malangnya, terdapat seorang lagi wanita yang turut mempunyai nama sama iaitu Holly Jones. Akibatnya individu tersebut yang tidak bersalah dan tiada kaitan ini turut mendapat pelbagai ancaman bunuh.

Sementara itu, kedai dimana Holly Jones (yang bersalah) bekerja sebagai pendandan rambut ini turut diserang dengan pelbagai reviu buruk di halaman Facebook mereka. Ini memaksa mereka membuat pengumuman bahawa wanita tersebut tidak lagi bekerja untuk mereka. Kisah ini merupakan contoh bagaimana tindakan kita di media sosial bukan sahaja merosakkan kehidupan sendiri, tetapi orang lain.

Tidak kira apa fahaman politik atau agama anda, apabila terjadinya sesuatu bencana alam, adalah penting untuk kita menunjukkan simpati atau sekiranya tidak, lebih baik berdiam diri sahaja.

Pada tahun 2017, Kenneth L. Storey seorang professor sosiologi di University of Tampa telah menulis satu tweet di akaun Twitternya bahawa Puting Beliung Harvey (Hurricane Harvey) adalah "karma" sebagai balasan penduduk disitu yang mengundi dan menyokong parti Republikan dalam pilihan raya.

Menyedari tindakannya itu mungkin menimbulkan kemarahan, beliau membuang tweet tersebut dan menutup akaun Twitternya itu. Malangnya, ia sudah terlambat kerana ramai pihak yang sudah membaca tulisannya itu. Pihak universiti dikritik hebat kerana tindakannya itu dan akibatnya beliau telah dipecat serta merta.

Keesokan harinya, beliau telah menyatakan permohonan maafnya dan mengatakan beliau tidak bermaksud untuk mengguris perasaan mana-mana pihak. Sementara itu, pihak universiti juga telah mengatakan bahawa mereka turut menunjukkan sokongan soladiriti kepada mangsa kejadian bencana alam ini.

Seorang pengawal keselamatan bernama Paul Flart tiba-tiba menjadi viral pada tahun 2018 apabila rakaman videonya kentut tiba-tiba viral. Sebagai serang pengawal keselamatan, beliau hanya menghabiskan masanya duduk di kawasan lobi bangunan yang dikawalnya.

Mungkin kerana kebosanan, beliau telah mendapat idea untuk merakam dan mendokumentasi tindakannya kentut selama 6 bulan. Setiap video yang dirakam telah dimuat naik di akaun Instagram khas yang dibuatnya. Seorang pengguna internet telah bertindak membuat kompilasi video-video Paul Flart daripada akaun Instagramnya dan memuatnaik video kompilasi tersebut ke Youtube.

Video tersebut menjadi viral. Malangnya, pengurus beliau tidak menyukai tindakannya itu dan telah bertindak memecatnya. Paul Flart turut berkongsi video siaran langsung di Instagram saat-saat beliau dipecat itu. Beliau telah dipecat kerana isi kandungan video yang dimuat naik di akaun media sosialnya itu secara jelas menunjukkan pakaian unit beruniform yang dipakainya dan turut memaparkan secara jelas kawasannya bertugas.

Dalam erti kata lain, tindakannya itu telah mencemarkan imej baik syarikat. Walau bagaimanapun beliau optimistik dan percaya gimik yang dilakukannya itu mungkin membolehkan beliau popular dan menjana pendapatan mewah daripada media sosial pada masa hadapan.

Claudia Oshry, seorang bintang media sosial yang juga dikenali dengan nama Girl With No Job telah ditawarkan rancangan eklusifnya sendiri di kaca televisyen pada bulan April 2017. Rancangan tersebut yang diberi nama The Morning Breath akan memaparkan beliau dan kakaknya sebagai hos rancangan tersebut.

Malangnya, tidak lama kemudian syarikat rakaman telah mengambil keputusan untuk membatalkan program tersebut setelah akhbar Daily Beast mendedahkan tweet ibu mereka yang sangat anti-Muslim. Claudia Oshry dan kakaknya cuba menjauhkan diri daripada ibu mereka dan mendakwa bahawa mereka tidak mempunyai masalah dengan orang Islam.

Walau bagaimanapun, dakwaan tersebut sama sekali tidak benar kerana setelah dikaji banyak tweet daripada akaun kedua mereka mengandungi mesej anti-Islam, penghinaan dan kebencian terhadap orang Islam. Kedua mereka akhirnya memohon maaf akibat tindakan tersebut.


Kerap Guna "Filter" Gambar Punca Masalah Mental Dysmorphia

Sejenis gangguan yang digelar "dismorfia Snapchat" telah dikenal pasti baru-baru ini melalui sebuah penyelidikan yang diterbitkan dalam jurnal American Medical Association.

Kertas penyelidikan itu menggambarkan masyarakat, khususnya wanita muda, menjalani pembedahan plastik untuk membuatkan diri mereka kelihatan seperti dilihat melalui 'filter' aplikasi media sosial seperti Snapchat dan Instagram.

Menurut seorang pakar pembedahan kosmetik, Dr. Matthew Schulman, dismorfia tubuh ialah sejenis gangguan mental di mana seseorang menjadi terlalu obses untuk mencapai tubuh badan tanpa sebarang cacat cela.

Anda mesti ada kenalan yang sudahpun cantik tapi selalu cakap diri sendiri gemuk, dahi jendul, kulit gelap dan seumpamanya, kan? Walhal anda lihat dirinya sudah cukup sempurna serba-serbi.

Kunci utama dismorfia tubuh adalah setiap ketidaksempurnaan itu hanya dapat dilihat oleh penghidap sahaja dan tidak dapat dilihat oleh orang lain. Ini bermakna si penghidap mungkin sudahpun kelihatan menawan di mata semua orang namun masih merasakan dirinya mempunyai cacat cela kerana terlalu obses untuk cantik sempurna.

Dr. Matthew berkata, seorang pakar bedah kosmetik sepertinya seboleh-bolehnya ingin mengelakkan pesakit sebegini. Ini disebabkan tiada satu pun prosedur yang boleh dilakukan yang akan memuaskan hati penghidap dismorfia Snapchat. Hakikatnya, pesakit ini tidak mempunyai sebarang masalah dengan mana-mana bahagian tubuh sekalipun dan tidak memerlukan sebarang pembedahan.

Apa yang perlu dibimbangkan adalah kewujudan media sosial yang menjadi penyumbang utama kepada gangguan ini. Umum sudah mengetahui, kebanyakangambar di media sosial rata-rata telah ditapis menggunakan filter aplikasi yang membuatkan kulit seseorang nampak flawless, mata lebih bundar dan hidung lebih mancung.

Filter aplikasi inilah yang membuatkan lebih ramai anak muda generasi millennial yang sanggup berjumpa dengan seorang pakar bedah kosmetik untuk mendapatkan wajah yang diidamkan seiras dalam aplikasi telefon. Generasi ini seolah-olah terputus hubungan dengan realiti kerana dimomokkan dengan wajah flawless oleh rakan sekelas, teman sekerja dan orang di sekeliling mereka. Dalam fikiran mereka, rupa paras yang diedit itulah wajah sebenar mereka di luar.

Era telefon pintar kini membuatkan semua orang ingin menjadi seorang jurugambar prolifik. Setiap hari kelihatan hampir semua orang menangkap gambar ke mana sahaja mereka pergi untuk dimuat naik ke akaun Instagram, Facebook, Snapchat dan lain-lain.

Telefon keluaran terbaru pula lebih fokus dengan binaan kamera swafoto berpiksel tinggi dilengkapi pelbagai toolsdan aplikasi untuk mengedit seperti Snapseed, Facetune dan sebagainya. Jadi, sesiapa sahaja yang memiliki telefon pintar akan mempunyai akses mudah kepada 'sentuhan ajaib' untuk wajah cantik tanpa cela.

Pesakit yang datang ke klinik kosmetik sering membawa gambar selfie yang diedit untuk memberitahu doktor supaya mengubah wajah mereka menjadi sedemikian rupa.

Menurut satu tinjauan yang dijalankan oleh Akademi Pakar Bedah Kosmetik dan Pembentukan Semula Wajah Amerika pada tahun 2017, seramai 55% pakar bedah kosmetik melaporkan mereka kerap berjumpa dengan pesakit yang ingin kelihatan lebih elok dalam gambar swafoto.

Dr. Boris Paskhover, pakar bedah kosmetik dari Rutgers University pula memberi amaran kepada masyarakat bahawa kita tidak boleh sewenang-wenangnya mengubah saiz hidung, bentuk mata, warna kulit, kedudukan tulang dan sebagainya.

Menurut Dr. Boris, adakalanya permintaan pesakit untuk mengubah wajah adalah tidak munasabah dan terlalu mustahil untuk dilakukan.

Mungkin sudah tiba masa kita semua untuk berhenti sejenak, ambil sedikit masa dan fikir tentang segala kebaikan serta kemaslahatan yang berpunca daripada telefon pintar dan media sosial.

Jika ada rakan atau ahli keluarga anda yang mempunyai tanda-tanda menghidap masalah gangguan psikiatrik "dismorfia Snapchat" ini, bantu mereka untuk mendapatkan rawatan kerana ini bukanlah satu perkara yang boleh diambil mudah.


7 Perkara Yang Mungkin Disembunyikan Di Arkib Rahsia Vatican

Ditubuhkan pada 1611 oleh Paus Paul V, Arkib Rahsia Vatican adalah sebuah tempat simpanan bersekuriti tinggi yang menimpan pelbagai dokumen tertua dan paling bernilai milik gereja.

Sehingga kini, kebenaran untuk memasukinya amatlah sukar, hanya pegawai Vatican dan ahli akademik yang layak sahaja, itupun dengan surat cadangan dari orang yang pernah memasukinya.

Membuat pencarian di dalamnya juga adalah dilarang jadi anda perlu memberi senarai tentang dokumen apa yang anda ingin kaji sahaja. Memandangkan keadaan yang begitu dirahsiakan ini, banyak khabar angin diperkatakan mengenai arkib di Vatican ini. Berikut adalah 7 perkara yang paling popular yang dikatakan disimpan di dalamnya.

Muzium karya erotik Copenhagen mendakwa Vatican mempunyai koleksi porno terbesar di dunia. Tokoh berprofil tinggi yang lain iaitu William F. Buckley Jr. dan ahli akademik Camille Paglia dari Institut Kinsey juga mempunyai pendapat yang serupa.

Institut Kinsey tidak mempunyai bukti ke atas dakwaan mereka dan permohonan mereka untuk masuk ke dalam arkib juga telah ditolak. Namun begitu, dari masa ke semasa ramai mendakwa pernah melihat ribuan koleksi erotik yang disimpan di dalam arkib itu.

Akan tetapi, sudah diketahui untuk sekian lama tentang seni erotik di Vatican. Sebagai contoh, pada kurun ke-16, salah seorang pelajar Raphael iaitu Guilio Romano telah diperintahkan untuk melukis sejumlah 16 lukisan erotik secara terperinci di dalam kamar mandi Kardinal Bibbiena.

Gambar lukisan itu telah bocor dan tersebar melalui satu risalah yang dinamakan "I Modi", seakan sebuah majalah lucah. Kemudian pihak Vatican telah memenjarakan Romano dan mengiakan lagi khabar angin tersebut. (sumber)

The Grand Grimoire merupakan satu risalah di mana ia diketahui benar-benar wujud. Namun, tidak dipastikan siapa penulis asal atau penulis semula risalah ini pada tahun 1750. Risalah asli ini dikatakan ditemui di dalam kubur King Solomon (Nabi Sulaiman AS).

Risalah ini dikatakan mengandungi upacara menyeru Lucifuge Rofocale iaitu Perdana Menteri Neraka yang mendiami alam ghaib. (walaupun kedengaran lucu namun inilah yang diperkatakan ramai).

Dikatakan bagi mereka yang melakukan upacara pemujaan ini juga perlu menyerahkan jiwa mereka sendiri. Seorang ahli ajaran sihir yang terkenal pada kurun ke-19 iaitu A.E. Waite berkata hanya mereka yang "gila dan rosak teruk moralnya" sahaja yang mampu melakukan upacara sihir ini sepenuhnya.

Risalah Grimoire ini dikatakan muncul beberapa kali dalam sejarah namun tiada siapa yang mengaku memilikinya. Hanya satu sahaja risalah yang hampir sama diterbitkan di dalam bahasa Perancis yang diberi nama "Le Dragon Rouge" dan telah tersebar di kepulauan Caribbean. Ia dikatakan masih digunakan sehingga sekarang. (sumber)

Pada tahun 1917, 3 anak kepada seorang penggembala dari Fátima, Portugal dikatakan telah menerima visi mengenai Virgin Mary yang dikenali sebagai "Tiga rahsia Fátima". Rahsia yang pertama dan kedua menceritakan tentang keberadaan neraka dan kebangkitan Komunis di Russia.

Melalui kanak-kanak itu lagi, Virgin Mary berkata jika pesanan itu tidak disebarkan, ia akan menyebabkan berlakunya perperangan, feminisma, pembunuhan dan kemusnahan dunia yang akan dilakukan oleh pihak Russia. Apa yang diramal itu sudahpun terjadi.

Kedua-dua pesanan itu telah diterbitkan kepada umum pada tahun 1941 namun pesanan ketiga pula dirahsiakan. Ia dikatakan tulis di atas sekeping kertas, kemudian disampulkan serta diserahkan kepada Bishop of Leiria dan disimpan di dalam Arkib Rahsia Vatican tanpa dibuka.

Pada tahun 1959, sampul itu diserahkan kepada Pope John XXIII namun dia memilih untuk tidak membukanya. Ia tersimpan dengan rapi sehinggalah dibaca buat pertama kali pada tahun 1965 oleh Pope Paul VI namun tidak mendedahkan perkara itu kepada umum.

Kemudian Pope John Paul II pula membacanya pada tahun 1981 dan hampir terkorban melalui satu cubaan bunuh terhadapnya. Dia juga memilih untuk merahsiakan isi kandungan surat itu.

Akhirnya pada tahun 2000, Pope John Paul II telah mendedahkan ramalan ke-3 itu. Ia menceritakan tentang pertempuran besar di antara kebaikan dan kejahatan dan maklumat terperinci boleh dibaca di dalam laman webVatican.

Ramai yang tidak percaya mengenai apa yang didedahkan oleh pihak Vatican itu. Malah Pope Benedict XVI yang dilantik pada 2010 juga bersetuju bahawa rahsia ke-3 itu masih belum didedahkan (pihak Vatican menafikan dakwaan beliau).

Dakwaan bahawa pihak gereja telah mengetahui mengenai makhluk asing ini telah berlaku selama berabad lamanya. Sebelum kejadian Roswell, mereka dikatakan telah mengumpul bukti dan artifak makhluk asing. Begitu juga dengan dokumen yang dikaitkan dengan teknologi dari angkasa lepas.

Walaupun tidak mempunyai bukti yang kukuh, ahli teori konspirasi berpendapat ia dirahsiakan oleh pihak Vatican dengan alasan dunia masih belum bersedia untuk menerimanya.

Vatican juga dikatakan mempunyai maklumat tentang tempat yang mempunyai rahsia masyarakat purba seperti tinggalan peradaban Aztec dan juga Piramid Besar di Giza.

Ahli teori konspirasi mendakwa selepas sahaja Napoleon dan Hitler mengabiskan masa di Vatican, mereka terus menuju ke Mesir untuk mengkaji sendiri rahsia yang terkandung di dalam Piramid itu. (sumber)

Sebagai seorang penghalau hantu senior, Father Gabriele Amorth tahu bagaimana untuk mengesan hantu. Sebelum kematiannya pada tahun 2016, dia telahpun melakukan ribuan upacara menghalau hantu dan sering berbicara dengan syaitan.

Dia pernah memberitahu pengarah filem The Exorcist iaitu William Friedkin bahawa syaitan itu adalah satu bentuk roh atau semangat yang kadangkala boleh bertukar menyerupai binatang buas.

Amorth yang sering dipanggil untuk membantu mangsa kerasukan mendakwa dia menggunakan kaedah yang diasaskan oleh Pope Paul V pada tahun 1614 iaitu dengan mengarahkan roh jahat untuk meninggalkan badan mangsa dengan jampi serapah.

Pada 2010 Amorth telah membuat satu kenyataan yang menggemparkan apabila mendakwa bahawa Satan (Azazil) sedang bersembunyi di Vatican. Pada pandangannya pelbagai skandal dan korupsi yang melanda gereja dan Vatican adalah berpunca daripada syaitan itu sendiri. Pope Paul VI juga pernah membuat dakwaan yang sama pada 1972 dengan mengatakan "tidak diketahui dari mana datangnya, asap berupa Satan telah memasuki gereja ini." (sumber)

Cerita mengenai Jesus disalib menjadi kepercayaan asas kepada penganut Katolik. Namun, menurut Michael Baigent yang merupakan seorang penulis buku tentang Jesus bahawa perkara ini tidak berlaku, setidaknya bukan seperti yang diceritakan di dalam Kitab Injil.

Pada pendapatnya bahawa Jesus tidak mati disalib adalah serupa dengan kepercayaan orang Islam namun pada hujah dan perinciannya tidak sedikitpun sama. Dia mendakwa bahawa Jesus telah terlepas dari disalib dan membuat perjanjian dengan Pontius Pilate iaitu orang yang mengarahkan Jesus dibunuh. Ia dipalsukan di atas beberapa sebab kepentingan oleh pihak gereja.

Namun begitu, Baigent tidak mempunyai bukti kukuh terhadap dakwaannya. Walaupun terdapat bukti bahawa Jesus tidak mati disalib oleh paderi Perancis iaitu Berenger Sauniere pada tahun 1891, bukti itu kemudiannya hilang dan Sauniere menjadi kaya raya dengan serta merta. Ini membuatkan Baigent percaya bahawa pihak Vatican membayarnya untuk menyembunyikan bukti itu.

Terdapat beberapa pembayang di dalam gereja Sauniere di Rennes-le-Château. Tidak seperti gereja lain yang memaparkan gambar Jesus disalib dan dialihkan oleh anak muridnya, gereja ini memaparkan ianya dilakukan pada waktu malam ketika bulan penuh, menunjukkan hari Passover (perayaan Yahudi) telah bermula.

Kaum Yahudi dilarang mengendalikan mayat pada hari Passover, ini menunjukkan mereka mengalihkan Jesus yang masih hidup, bukanlah mayatnya. (sumber)

Pope Pius XII dikenali ramai sebagai "Pope Hitler" kerana peranannya dalam menyokong Nazi. Dia juga dilihat tidak pernah mengkritik keganasan tentera Nazi secara terbuka namun pihak Vatican cuba untuk membuat orang ramai percaya bahawa Pope itu tidak menyokong gerakan Nazi.

Vatican menyatakan bahawa Pius XII telah menyelamatkan lebih 800,000 nyawa orang yahudi dan dipotretkan sebagai seorang yang menyayangi Yahudi. Ketika perjumpaan Pope dengan pegawai atasan Nazi, Vatican mendakwa ia bukanlah untuk bersekongkol tetapi memberi peringatan.

Namun begitu, terdapat beberapa percanggahan. Pertama ialah pihak Vatican menolak untuk menyiarkan dokumen penting mengenai kegiatan mereka semasa era Holocaust dan yang kedua ialah dakwaan dari sumber yang dipercayai bahawa Pope Pius XII telah membantu Hitler untuk naik berkuasa.

Salah seorang yang membuat dakwaan ini ialah John Cornwell, seorang ahli akademik yang disegani dan juga seorang penganut Katolik. Sebelum ini dia dibenarkan untuk meneliti dokumen bagi tujuan membersihkan nama Pope atas tuduhan itu namun apa yang dijumpainya sangat bercanggah.

Bukan sahaja bukti menunjukkan Pope itu membenci Yahudi dan enggan membantu mereka, malah memperlekehkan pihak Katolik dalam menentang Hitler. Dia juga menentang orang kulit hitam dan mendakwa mereka adalah perogol dan pendera kanak-kanak. Dia mempunyai banyak persamaan dengan Hitler dan salah satunya ialah ingin kekal berkuasa dan juga seorang pemerintah kuku besi di dalam Vatican.

Paling teruk, Pope berdiam diri setelah mengetahui rancangan Holocaust (pembunuhan jutaan kaum Yahudi). Pada ketika itu, pihak Nazi sedang mengumpulkan seluruh Yahudi di Rome, sementara pelbagai pihak dari seluruh dunia datang dan menuntut agar Pope bertindak.

Apakah benar Pope Pius XII benar menyokong Third Reich masih diperdebatkan. Apa yang pasti ialah dia Pope merupakan orang paling berpengaruh di Eropah dan jika sesiapa ingin menghentikan Hitler, dialah orangnya. (sumber)